Hərənin öz günəşi - HEKAYƏ\n12:33 12 İyul 2016 373 dəfə oxunub\nHisslər.... Birinə qarşı nəsə hiss edirik, qarşılıqlı olanda daha gözəl olur. Bəzən isə çox ötəri… Hərdən hiss etdiklərimizin məhəbbət olduğunu düşünürük. Ancaq çox təəssüf ki, bütün hisslər ötəri olduğu kimi, çox zaman məhəbbətin də ömrü qısa olur. Çox zaman bir həftə keçməmiş yeni məhəbbət axtarışına başlayırıq. Tapa bilməyəndə ürəyimiz sıxılır, həyat sanki maraqsız olur. Qarşılıqsız olanda arxası ilə sürünürük, bu zaman ömrü uzanır məhəbbətin. Əldə etməyə can atırıq, çalışırıq, əldə etdikdən sonra isə adiləşir… Bu da həyatın təzadlarındandır… Bəlkə də Leyli ilə Məcnun da qovuşsaydılar onların məhəbbəti adi, sıradan və ötəri bir hiss olacaqdı…\nAxşamüstüdür. Ətraf insanlarla doludur. Kimisi işdən, kimisi əyləncədən, kimisi də görüşdən gəlir. Sıxıntılarını çiyinlərinə, problemlərini alnının qırışlarına yükləyib dalğın-dalğın getdiyi istiqamətin fərqinə varmayanların da vəziyyətini aydın sezmək olur. Avtomobil sürə-sürə ətrafı seyr edirəm. Yaşadığım yerə yaxın, demək olar ki, hər gün keçdiyim bir məhəllədən keçirəm. Bir cavan gəlin əlində qarpız məhəllədəki mağazadan çıxıb evlərinə doğru addımlayır. Adı Günəşdir. Adı kimi özü də işıq saçır, yanından keçəndə istiliyini hiss etməmək olmur. Toy günlərini xatırlayıram. Üç il əvvəl evlənmişdilər Azərlə. Günəşin 19, Azərin isə 21 yaşı var idi. İndi iki uşaqları var. O zaman mağazada satıcı işləyirdi Azər, indi isə taksi sürür. Qaraşın, bir o qədər də yaraşıqlı olmayan oğlandır. Halal zəhməti ilə dolanır. Hər dəfə mağazaya gedəndə məni çox gözəl qarşılayardı, ədəb-ərkanla salam verərdi. İndi çox nadir hallarda rastlaşırıq. Həyətdə-bacada görünmür. Ev, ailə, uşaq, məişət qayğıları birdən-birə üzərinə gəlib, həyatını zəbt edib bu gəncin. Hamı kimi ailəsinə bir parça çörək aparmaq üçün dəridən-qabıqdan çıxır. Ancaq bütün bunlar onun adam arasında görünməməsi üçün əsas səbəb deyil bəlkə də. Yoxsa, alnına vurulmuş XƏYANƏT damğası onun insanlardan qaçmağa vadar edir?! Əlqərəz… Günlərin birində eşitdim ki, Azərlə Günəş möhkəm dava edib. Bütün məhəllə onlardan danışır. Sən demə, Günəş Azərə xəyanət edib, özü də qonşu məhəllədə yaşayan Cavid adlı subay bir oğlanla. Gecə yarı evdəkiləri yuxuya verib Cavidlə görüşməyə çıxırmış Günəş. Belə oğlanlar çoxdur cəmiyyətimizdə. Söhbət düşəndə öz aralarında bir-birlərinə “gəlinlərin sevimlisi”, “gəlinlərin qənimi” deyirlər. Bir balaca da yaraşıqlı oldularsa, məsələ daha asan olur. Kiməsə “padxod” etməyə gərək qalmır. Qonşumuz Elçin kimi. Yaraşıqlı oğlandır, həm də idmanla məşğul olur. Ən böyük arzusu hərbçi olmaqdı. Hərbi xidmətdən bir ildi qayıdıb. Elə də imkanlı ailənin övladı deyil. Uşaqlıqdan tanıyıram, demək olar, gözümün qabağında böyüyüb. Üç gün əvvəl görüşdük. Hal-əhval tutduqdan sonra işləyib-işləmədiyini soruşdum. İşləmirəm- deyə cavab verdi. Söhbətin davamı başımı dumanlandırır:\n- Bəs nə ilə məşğulsan?\n- Ancaq idman, məşq, məşq, məşq…\n- Harada idman edirsən?\nAylıq ödənişi kifayət qədər çox olan idman zallarından birinin adını çəkir.\nOra çox bahalı yerdi, işləmirsən, bəs aylıq pulunu necə ödəyirsən?\n- Fanatlarım sağ olsun!\n- Fanatlar kimdi?\n- Gəlinlər, xalalar,…- gülərək cavab verir.\n- Necə yəni? O necə olur?\n- Ərlərini qoyub gəlib mənimlə görüşürlər.\n- Necə tanış olursan ki?\n- Özləri tanış olur, küçədə, yolda, toyda, mağazada, sosial şəbəkələrdə, harda olsa…\n- Dodağına nə olub?\nGəlin qoparıb, gəlinlərin qənimiyəm də, - deyib gülür. – Bir “xala” var, ərinin yaxşı imkanı var, özü də yaxşı yerdə işləyir. Ev tutub, məni maddi tərəfdən təmin edir və lazım olanda çağırır, görüşürük- deyir.\nEşitdiklərimdən yerimdə donub qalıram. Beləcə Günəş kimi qızmış gəlinlər özləri onları caynağına keçirir. Azərlə Günəşin də hekayəsi buna bənzəyirdi. Və söz-söhbət bütün məhəlləyə yayılmışdı. Sonrakı talelərindən xəbərim olmadı. İndi mağazadan çıxan həmin Günəş idi. Əlində qarpız, qulağında qulaqcıq telefonla danışa-danışa gedirdi. Uşaqlara görə Azər onu boşamayıb, beləcə taleləri ilə barışıb həyatlarına davam edirlər. Qarşıdakı dalanı dönməliyəm. Təxminən 18-19 yaşlarında ağbəniz bir oğlan uşağı gəlir, əlində telefon, qulağında qulaqcıq. Hiss edirəm ki, bütün diqqəti telefondadır. Düz maşının üzərinə addımlayır. Siqnal vermədən maşını saxlayıb gözləyirəm. Bir addım irəli atsa, artıq maşına dəyəcək. Birdən “oyyyyyyy!”- deyərək diksinir. Elə bilir ki, maşın onu vurur. Musiqi dinləyə-dinləyə kiminləsə yazışırdı. Uzaqdan gələndən fikir verirdim, ara-sıra üzündə təbəssüm də yaranırdı. “Sevdiyi qızla yazışır, ya da kiminsə arvadı ilə gizlincə danışır” deyə düşünə-düşünə yoluma davam edirəm. Bir neçə gün əvvəl eyni hadisəni öz məhəlləmizdə yaşamışdım. Qonşumuz Gülzar nənənin nəvəsi Aysunun 14 yaşı var. Qulağında qulaqcıq düz maşının üzərinə şığıyırdı. Maşını saxladəm. Aysu gəlib maşına dəydi. Birdən ayıldı. Əsəbi halda “hərdən yola da bax”- deyib məhəllədən uzaqlaşdım.\nHava qaralıb, irəlidə bir cavan oğlan evlərinin qarşısındakı skamyada tək əyləşib telefonla danışır. Hər gün mən işdən çıxarkən təxminən saat 22:00 radələrində bu məhəllədən keçdiyimdə bu oğlanı skamyada oturub telefonla danışan görürəm. Tənbəllik etməyib bir qədər aralıda maşını saxlayıram. Məhəllə sakit olduğundan səslər aydın eşidilir. Kiminləsə xısın-xısın eşqdən-məhəbbətdən danışır. “Aşkım”, “həyatım”, “canım”, “mən səni çox sevirəm”, deyir. “Ürəyim partlayır, gəlim görüşək”, “darıxmışam sənin üçün”, “neçə gündür ki, görüşmürük”, “axı mən 10 günü necə gözləyim?”, “bəs ərin dənizə nə vaxt gedəcək?” və s. Xülasə... Yoluma davam edirəm.\nYoluma davam edirəm. Yaşlı, zarafatcıl bir Qədim dayı var. Mənim işçimdir. Avtoservisimizdə usta işləyir. Oğlanları var. Əzab-əziyyətlə oxudub, iş-güc sahibi edib. Özlərinə görə maddi imkanları da pis deyil. Amma Qədim dayı elə qədim kişilərdən olduğu üçün peşəsindən əl çəkmir. Deyir, işsiz qala bilmirəm, balalarımı da bu sənətlə oxutdurub adam eləmişəm. Yaşlı olsa da, gümrahdır. Dünyagörmüş kişidir. İndiki nəsillə keçmiş nəsil haqqında söhbət düşəndə çox gözəl şərhlər verir. Məntiqi əsasları insanı heyran edir. Deyir, nəsillər on ildən bir dəyişir. Soruşuram, ay Qədim dayı, bu necə olur? Deyir, ay bala, bizim vaxtımızda abır var idi, həya var idi. İndi nə abır qalıb, nə də həya! İndi gənclər daha sərbəstdirlər. Kim həyatını necə gəldi, necə istədi yaşayır. Bu “Dabbe” də çıxandan sonra insanlar lap xarab olub. İnterneti (www), telefonları nəzərdə tutur. Tək bizim cəmiyyət belə deyil. Bütün dünya belədir. Kiməsə söz demək olmur. Hamı hər şeyi görür, sadəcə görməzdən gəlir. Sanki belə də olmalıdır. Nəvəmin sinif yoldaşı vardı. Nəvəm xaricdə təhsil alır, tətilə gəlib. Görürəm ki, telefonla danışır, təəccüblənir və gülür. Soruşuram, ay bala nə olub? Deyir ki, baba, sinif yoldaşım Taleh plastik əməliyyatla cinsini dəyişdirib, adını da Kristina qoyub. Rəfiqələrim deyir ki, indi də Türkiyəyə getməyə hazırlaşır ki, səsini də dəyişdirsin. Sinif yoldaşı Qaçay da Kristinaya vurulub, onu sevir. Əlində təsbeh, “brat, brat” deyib az qala özünü kişilik simvolu kimi təsəvvür edən tiplərdəndir Qaçay. Şəhərdə brend sac salonu var. Oranı işlədir. .Bizim vaxtımızda belə şeylər eşitməzdik, ay bala! Bu dünya hara gedir??? O gün bura bir oğlan gəlmişdi. O da ailəsindən ayrılıb, toylarında iştirak etmişdim, - deyə Qədim dayı əlavə edir. Daimi müştərilərimdəndir, maşının yağını bizim servisdə dəyişir, ailəsini tanıyıram. Məhəllə adamıdır. Özünə görə yaxşı imkanı da var. Xaricdə təhsil alıb, iş-güc sahibidir. Qonşu kimi mən də toya dəvətli idim, həm də ustasıyam. Adını deməyəcəm, ay bala, üz üzdən utanar. Bir il evli qaldılar, boşandılar. Sən demə Kristina kimi oğlan sevgilisi var imiş. Yoldaşı tələbə idi, oxuyurdu. Bir dəfə dərs olmayıb, qız evə tez gəlib, qəfildən qapını açıb, yataq otağında ərini oğlanla sevişən yerdə tutub. Yazıq qız bunu qəbul edə bilmədi, ayrıldılar. Depressiyaya düşdü, psixoloqa müraciət etdi, uzun müddət müalicə aldı. Bir qızları da olmuşdu, gül kimi bala idi. İndi heç nə olmamış kimi, hər şey öz yolunda gedir. Maşallah, oğlanın da hörməti öz yerində. Heç kimdən asılı deyil, özünə görə işi, gücü, imkanı...\nXadiməmiz Xədicə xala söhbətə müdaxilə edir:\n- Ay Qədim kişi, o gün mühasibimiz Ceyran xanım danışır ki, ərə gedə bilmirəm. Deyirəm niyə? O qədər boylu-buxunlu, yarlı-yaraşıqlı oğlanlar var ki. Sən də, Maşallah, savadlı, gözəl-göyçək qızsan. Kimə istəsən gedə bilərsən. Deyir, ay Xədicə xala, qızlara baxan var ki? O gün qrup yoldaşlarımızla görüşmüşdük. Səki ilə gedirdik, bizdən qabaqda isə çəlimsiz, incə bir oğlan gedirdi. Bir Range Rover oğlanın yanında saxladı, nə isə dedi, o isə cavabında “indi işim var”- dedi. Yaxınlaşanda gördük ki, sürücü öz vizit kartını oğlana təqdim etdi və “zəngini gözləyəcəm” dedi. Belə şeyləri görəndən sonra necə və kimə ərə gedəsən, necə evlənəsən?! Rəfiqəmin biri ağlaya-ağlaya mənə danışır ki, Ceyran, yoldaşımın dostunun əlindən cana gəlmişəm. Bilmirəm necə edim, mənə yol göstər. Qaynanam rəhmətə gedəndə gəlmişdi, yoldaşımı tək qoymadı, o gündən sonra münasibətlər daha da yaxınlaşdı. Ailəvi dost olduq. İndi yoldaşımın dostu məndən əl çəkmir. Deyirəm, ayıbdır, çörək kəsmişik. Bu söhbətin yeri yoxdur. Deyir ki, səndən xoşum gəlir. Deyirəm, ailəli adamsan, məndə xoşagəlimli nə var ki?! Deyir ki, tanıdığım insanların, dostların xanımları ilə görüşməkdən xoşum gəlir. Mənim elə tanıdığım ailə var ki, üçümüz birlikdə görüşürük. Cəmiyyətdə belə tiplər də var.\nHər gün müxtəlif hadisələrlə qarşılaşırıq, izdihamın, olanların, eşitdiklərimizin, gördüklərimizin içərisində heyrətlənirik. Heyrətlənmək də elə bir duyğudur ki, tez-tez baş verəndə o da adiləşir. Elə məhəbbət kimi... Bəzən səssizliyə qapılırıq. Bəzən isə ürəyimizdə bir hayqırtı yaranır. Hisslərmi, ya ürəkmi, nədir onlara təkan verən? Ya bu həyat özümüzündür, necə istəyiriksə, elə də yaşamağa haqqımız var? Və var deyərək yaşamalımı? Ya necə??? Suallar məni tükəndirir. Bəs mənim gələcəyim? Mən necə evlənim bu burulğanların içində? Bu məqamda yeganə təsəllim toy günlərində bədbəxt bir hadisə yaşayan yeni ailə qurmuş gənclər olur. Dostları toyun sonuna yaxın bəyi bir neçə dəfə yuxarı atıb-tutublar. Sonuncu dəfə isə tutmadıqları üçün betona dəyib bel fəqərəsi sınmışdı. Gənc oğlan dörd ildir ki, yataq xəstəsidir. Və ailə həyatının şirinliyini, layiq olduğu xoşbəxtliyini dadmağa macal tapmamış həyat yoldaşı ona sədaqətlə qulluq edir.\nQədim dayı düz deyir. Bu “dabbe” çıxandan insanlar xarab olub. Belə bir misal eşitmişdim, “dabbe” hər evə soxulacaq. Sonra öyrəndim ki, “Qurani- Kərim”də adı keçən Dabbe`tül Arz`dır dabbe. İslam dininə görə, qiyamət öncəsi ortaya çıxacaq bir varlıqdır. “Dabbe”nin qiyamət əlaməti olduğu bildirilir. Digər islam şərhçiləri isə dabbenin mövcudluğunu bəyan edirlər. Artıq hər evdə var, mobil telefonlar, kompüter vasitəsilə hər hansı bir sayta www yazıb daxil oluruq. Elə bu hekayəni də “dabbe” ilə paylaşıram sizinlə. Əgər paylaşmaq varsa, bu faydalı tərəfidir “dabbe”nin. Amma əgər “dabbe” insanların pis istiqamətlərə yön almasına səbəb olursa, o “dabbe” heç kimə lazım deyil. “Dabbe” həyatımıza elə soxulub ki, ondan imtina edə bilmirik, hamımıza lazım olur. Həyatımızın bir parçasına çevrilib. Həm də çox təhlükəli bir parçasına. Rastlaşdığım faktları, gördüyüm hadisələri sadalamaq sarsıdıcı ola bilər, düşünürəm. Səmimi vurğulamaq lazımdır ki, www ilə başlayan bir sıra sayt ünvanları var ki, yaradıcıları tərəfindən məhəllələrdə, küçələrdə, yol kənarlarında yazılır. Məqsəd isə onlayn gəlir əldə etməkdir. Ancaq bu gəlir insanların mənəviyyatının alçalması, psixologiyasının pozulması hesabına əldə edilir. Neçə-neçə gəlinlər ərlərindən gizli o saytlarda tanış olub evdən qaçmışdı. Bax beləcə hisslərinin quluna çevrilir insanlar. Mətbuatdan izləyib şahidi olmuşuq. Hələ o gəlinləri yoldan çıxaran “kişilik simvolu” olan tiplərə toxunmuram. Hər şeyi qadınların üzərinə yıxmaq haqsızlıq olar. Hər şey ikiyə bölünür. Gecə-gündüz, cənnət-cəhənnəm, qadın-kişi və s. bərabər olanda balans pozulmur. Ruhun özü də. Anima, animus... Kimsəni ittiham etməyə heç kimin haqqı yoxdur. Ən böyük hakim Allahdır.\nBütün bu qarmaqarışıqlıqlar içərisində saf, təmiz qalanlar da var. Onları sözün əsl mənasında “MƏLƏK” adlandırmaq olar. Yaxud da “GÜNƏŞ” demək olar onlara, axı əsl Günəş ləkə götürməz! Bu, Azərin Günəşindən fərqli bir günəşdir. Hər zaman fərqli bir günəşi görək! Öz günəşimizi axtaraq. Ləkələri yandıraq! Günəş kimi dünyaya işıq saçaq, cəmiyyətə fayda verməyə çalışaq. Mələk olaq! Bir-birimizi qoruyaq! Mələyi iblisə çevirmək asandır, iblisləri mələyə çevirək! Dünyanı məhv etməyək! Xilas olaq, xilas edək!\nP.S. Hekayə real faktlar əsasında yazılıb. Adlar şərtidir.


Ürəkdə Allah sevgisi və qorxusu necə qurulmalıdır? | Suallarla İslam\nİslama görə, qul, Allahı həm sevməli həm də Ondan qorxmalıdır.\nCənabı Haqq, insan ruhunda qorxu və sevgi deyilən iki mühüm hiss yaratmışdır. İnsan bu hissləri yaradılış məqsədinə uyğun istifadə etdiyi təqdirdə dünya və axirət səadətinə nail olar.\nQul, Cənabı Haqqı sevməklə rəhmətinə məzhər olduğu kimi Ondan qorxmaqla da əzabından xilas olar.\nAllahı sevməyin ölçüsü əmrlərinə riayət etmək, qorxunun ölçüsü isə qadağanlarından çəkinməkdir. Bunların hər ikisi də insanın səadət və xöşbəxtliyinə vəsilə olarlar. Beləcə insan nə Allahın rəhmətindən ümid kəsər, nə də əzabından əmin olar.\nİnsan Allahı sevməklə ürəyi rahat olar və vicdani olaraq dinclik tapar. Söhbətin ən əhəmiyyətli üç qaynağı "kamal, camal və lütfkarlıqdır". Cənabı Haqqın bütün sifətləri həm sonsuz kamalda, həm də gözəldir; lütfkarlıq və kərəmi isə sonsuzdur. Buna görə, ağıllı və vicdani olaraq, insan məhəbbətini ancaq Allaha həsretməlidir. Onun yaratdığı məxluqatı sevmək isə Onun adına olması halında Allah qatında məqbuldur.\nİnsan, qorxu hissini də ancaq Allaha həsretməlidir. Çünki Allah sonsuz cəlal, əzəmət və qüdrət sahibidir. Elə isə Allahdan qorxmaq da həm ağlın, həm də vicdanın gərəyidir. Bir insanın ürəyində, Allah qorxusu kamalıyla hakim olunca başqa cür qorxulara yer qalmaz. Çünki Allahdan qorxan bir adam, heç bir zaman başqasının hüququna təcavüz etməz, heç kimin canına, malına namusuna toxunmaz.\nPeyğəmbər Əfəndimiz (s.ə.s.) bu mövzuda belə buyurur: "Hikmətin başı Allah qorxusudur." (əl-Münavi, Feyzul-Kadir-3:574)\nCəmiyyət həyatının nizam və ahəngi Allah qorxusuyla qaimdir və onunla davam edər. Haqq və hüquq tanımamanın cəzası, dünyada zillət və axirətdə İlahi əzabdır.\n8001 reads | Word kimi saxla | | Teqlər:Allah


HPS TANAP-ı təhlükəsizlik sistemi gücləndirilir | Sia.az\nHPS TANAP-ı təhlükəsizlik sistemi gücləndirilir\nİqtisadiyyat - 01.12.2016 17:42 - Oxunma sayı: 4084\n“Honeywell Process Solutions” (HPS) şirkəti Trans-Anadolu qaz boru kəmərini (TANAP) kompleks nəzarət və təhlükəsizlik sistemi ilə təmin edəcək. SİA-nın məlumatına görə, bu barədə şirkətin saytında məlumat verilir. “Honeywell”in Türkiyədəki mühüm enerji layihələri üzrə əməkdaşlığının böyük tarixi var. TANAP layihəsi təkcə Türkiyəyə deyil, Avropaya da təbii qazın nəqlini təmin etməyə kömək edəcək”, - deyə “Honeywell” şirkətinin Türkiyə və Mərkəzi Asiya üzrə prezidenti Orhan Genis bildirib.\nQeyd edək ki, Xəzərin Azərbaycan sektorundakı “Şahdəniz-2” yatağından çıxarılan qazı Türkiyəyə və bu ölkədən Avropaya nəql edəcək TANAP “Cənub Qaz Dəhlizi”nin tərkib hissəsi olan digər layihədir. TANAP Türkiyə-Gürcüstan sərhədində Cənubi Qafqaz Boru Kəmərinə, Türkiyə-Yunanıstan sərhədində isə “Trans-Adriatik” (TAP) qaz boru kəmərinə birləşəcək. Uzunluğu 1810 kilometr olan TANAP-ın Əskişəhərə qədər olan hissəsinin 2018-ci ilin ortasında istismara verilməsi nəzərdə tutulur. Boru kəmərinə tələb olunan kapital xərcləri 9,2 milyard ABŞ dollarıdır. Bu il Azərbaycanın “Cənub Qaz Dəhlizi” layihəsinə 2 milyard 809 milyon dollar vəsait ayıracağı planlaşdırılır və bu həcmin 55,7 faizi, yaxud da 1,566 milyard dolları TANAP-a sərf ediləcək. Layihə üzrə Azərbaycan şirkətlərinin xərclərinin 2020-ci ilədək ümumilikdə 6,2 milyard dollar olacağı nəzərdə tutulur. TANAP-ın tikintisinin 2018-ci ilin iyun ayının sonunadək başa çatacağı planlaşdırılır.


24 Sentyabr 2019 20:50\nBəzən fəsillər özləri ilə xəstəlikdə gətirirlər.\nYaz aylarında ağacların çiçək açması, tozlanmanın başlanması və havada uçan toz hissəcikləri ilə əlaqədar allergik xəstəliklər yaranır və ya kəskinləşir. Buna görə də, çox zaman yaza “xəstəliklər fəsli” də deyilir. Allergik rinit, allergik faringit, dəri allergiyaları, allergik bronxit, xorniki mədə-bağırsaq xəstəlikləri yaz fəslində daha da ağırlaşır.\nBəs soyuq havaların gəlməsi ilə allergiklər – yəni allergiya xəstəliyi olanlar rahat nəfəs alıb deyirlər ki, nəhayət, canımız istidən-tozdan qurtarır. Amma və təəssüflər olsun ki, allergiya həm də payız xəstəliyidir: hər halda soyuq havalarda da bu xəstəlik yazdakı aktiv çiçəklənmə dövründə olduğundan az kəskinləşmir.\nBəzən əksəriyyətimiz burnumuzun axmasını, boğazımızın qıcıqlanmasını və digər xəstəlikləri soyuqdəymənin üstünə atırıq. Həkimlər isə bildirir ki, bu, mövsümlə bağlı olan xəstəliklərdir. İmmun sisteminin zəifləməsi allergik xəstəliklərin yaranması üçün təkandır.\nPayız fəslində də daha çox dəri allergiyaları, səpkilər və bronxial astma xəstəliyi geniş yayılır. Belə xəstəliklər müalicəyə gec tabe olurlar. Dərmanla müalicə 2-ci mərhələdədir. Əsasən zərərli vərdişlərdən qorunmaq lazımdır.\nBu mövsümdə depressiya yaşayanların sayı da artır. Depressiya əsasən özünü bu əlamətlərlə göstərir: Hər şeyə marağın itməsi,fikrini bir yerə cəm edə bilməmə, tez özündən çıxma, enerji azalması. Bu zaman insan bədəninə lazım olan enerjini toplamaq üçün rejimlə qidalanmalı, gün ərzində yarım və ya bir saat gəzintidə olmalıdır.\nOnu da deyək ki,payız depressiyası xəstəlik deyil, sadəcə psixoloji qərarsızlıq halıdır və daha çox boş-bekar insanların qapısını döyə bilər. Qadınlar depressiyaya meylli olduqlarından, payız depressiyasına da ən çox qadınlarda rast gəlinir. Dünyada hər beş nəfərdən biri bu depressiya növündən əziyyət çəkir.


Azərbaycan müdafiə nazirinin ordunun işğal altındakı torpaqları qaytarmağa hazır olduğu və vaxtın gəlib çatdığı barədə bəyanatına “Kommersant” qəzeti və “Kommersant FM” radiostansiyası xüsusi reportaj həsr edib. Orada general Həsənovun xəbərdarlığına Rusiya ekspertlərinin şərhlərinə yer verilir. Moskva Dövlət Universitetinin Qafqaz Araşdırmaları Mərkəzinin rəhbəri İsmayıl Ağakişiyev deyir ki, Bakının doğrudan da güc yolu ilə ərazilərini geri qaytarmağa imkanı var. Lakin müdafiə nazirinin bəyanatı təhdid yox, xəbərdarlıqdır. Xüsusən də Azərbaycanın münaqişəni dinc yolla həll etməyə çalışdığı nəzərə alınarsa.\nÖlkə Təcavüzkar Ermənistan Azərbaycan müdafiə nazirinin bombaları Ermənistana ciddi müharibə general Həsənovun işğal altındakı torpaqları radiostansiyası xüsusi reportaj Şərh yazın


Qlütensiz tərəvəzlər - Bonduelle\nQarğıdalı - güclü antioksidant\nSelenium və E vitamini xərçəng riskini azaldır. Selenium, hüceyrə membranlarını və qırmızı qan hüceyrələrini azad radikallardan qoruyan enzimlərin tərkib hissəsidir.Bu, toxuma və orqanlarda xərçəng formalaşmasının qarşısını alır. Əlavə olaraq, selenium immunitet sisteminin gücləndiriməsində vacib rol oynayır. Bu elementin optimal dozasından istifadə zamanı bədən ağ qan hüceyrələrinin istehsalını artırır. Bundan əlavə, qarğıdalının digər bir inqredienti luteindir- karotin qrupundan sarı boya elementi - göz makulasını degenerasiyadan qoruyur və antioksidant xüsusiyyətlərə malikdir.


Baş Qərargah rəisi: “Aprel döyüşləri dövründə tibb xidmətinin fəaliyyəti yüksək səviyyədə idi” - Report.az\nBaş Qərargah rəisi: “Aprel döyüşləri dövründə tibb xidmətinin fəaliyyəti yüksək səviyyədə idi”\nBaş Qərargah rəisi: “Aprel döyüşləri dövründə tibb xidmətinin fəaliyyəti yüksək səviyyədə idi” Silahlı Qüvvələrin Tibb Baş İdarəsində altı ayın yekunlarına həsr olunan tədbir keçirilib 15 İyul, 2016 17:42\nBakı. 15 iyul. REPORT.AZ/ Müdafiə Nazirliyi Tibb Baş İdarəsinin şöbə rəisləri, hospitalların komandirləri, baş tibb mütəxəssisləri, Əlahiddə Ümumqoşun Ordu və birliklərin tibb xidməti rəisləri, təhsil müəsissələrinin cavabdeh zabitləri ilə 2016-cı ilin birinci yarımilliyinə həsr olunan toplantı keçirilib.\nNazirliyin mətbuat xidmətindən “Report”a verilən xəbərə görə, tədbir iştirakçıları əvvəlcə Silahlı Qüvvələrin Baş Klinik Hospitalının həyətində ulu öndər Heydər Əliyevin abidəsi önünə çiçəklər qoyaraq hörmət və ehtiramlarını ifadə ediblər.\nMüdafiə nazirinin birinci müavini - Silahlı Qüvvələrin Baş Qərargah rəisi general-polkovnik Nəcməddin Sadıkovun iştirak ilə keçirilən toplantı dövlət himninin oxunması, ümummilli lider Heydər Əliyevin və şəhidlərin xatirəsinin bir dəqiqəlik sükutla yad edilməsi ilə başlanıb.\nGeneral-polkovnik N.Sadıkov aprel ayında cəbhə bölgəsində aktiv döyüş əməliyyatları getdiyi dövrdə tibb xidmətinin fəaliyyətinin yüksək səviyyədə təşkil olunduğunu və bu sahədə həkimlərin peşəkarlığını xüsusi qeyd edib.\nAli Baş Komandan İlham Əliyevin orduya göstərdiyi etimadı doğrultmaq üçün tibb xidməti zabitlərinin də qarşısında mühüm vəzifələrin dayandığını vurğulayan N.Sadıkov müdafiə nazirinin müvafiq tövsiyələrini onların diqqətinə çatdırıb.\nMüdafiə Nazirliyi Tibb Baş İdarəsinin rəisi tibb xidməti general-mayoru Natiq Əliyev tibb sahəsinə xüsusi diqqət ayırdığı və onların fəaliyyətini yüksək qiymətləndirdiyi üçün ordu rəhbərliyinə dərin təşəkkürünü bildirərək hesabat dövründə görülən işlər barədə geniş məruzə ilə çıxış edib.\nÖtən yarım ilin yekunlarına həsr edilmiş toplantı tibb mütəxəsislərinin çıxışları və müzakirələrlə davam edib.


PSJ İbrahimoviçe evezleyici tapdı - Azadliq Xeber\nPSJ İbrahimoviçe evezleyici tapdı\nPSJ İbrahimoviçə əvəzləyici tapdı\n22.05.2016 / 15:15 xeber –\nPSJ dünən Fransa kubokunun finalı ilə klubda son oyununu keçirən Zlatan İbrahimoviçə əvəzləyici tapıb. Apasport.az saytının “La Parisien”ə istinadən məlumatına görə, parislilər argentinalı hücumçu Qonzalo İquaynla maraqlanır.\nArtıq tərəflər arasında ilkin görüşmə də olub. Paytaxt klubunun direktoru Olivye Letanq “Napoli”nin hücumçusu ilə görüşərək həm ona təklifi təqdim edib, həm də klubun yeni layihələri haqqında məlumat verib.\nBu keçidin PSJ-yə 60 milyon avroya başa gələcəyi gözlənilir.\nQeyd edək ki, ötən mövsüm “Napoli” ilə A seriyasında 35 oyuna çıxan bombardir 36 qola imza atıb.


15:19 30.09.2018 (Yenilənib 15:03 30.09.2018)\nHindistanda hardasa 100 ildir ki, həyat yoldaşının icazəsi olmadan bir qadınla cinsi əlaqədə olan kişilər cinayətkar hesab edilərək 5 il azadlıqdan məhrum edilirdilər\nBAKI, 30 sentyabr — Sputnik. Hindistanda dini nikah olmadan cinsi əlaqə cinayət hesab edilməyəcək. Sputnik Türkiyə xəbər verir ki, Hindistan Ali Məhkəməsi "müstəmləkə dövrünün qanunu" olaraq qəbul edilən nikahdan kənar cinsi əlaqənin (zina) cinayət olması qərarını qadınlara qarşı ayrı-seçkilik kimi dəyərləndirərək cinayət kimi hesab edilməməyə qərar verib.\nHindistanda hardasa 100 ildir ki, həyat yoldaşının icazəsi olmadan bir qadınla cinsi əlaqədə olan kişilər cinayətkar hesab edilərək 5 il azadlıqdan məhrum edilirdilər.\n5 hakimdən ibarət olan məhkəmə heyəti "zinanı cinayət olaraq dəyərləndirmək geridə qalmış bir addımdır" deyərək daha heç kimin zinaya görə cinayət məsuliyyətinə cəlb edilməyəcəyini bildiriblər.\nMəhkəmə həmçinin qeyd edib ki, qanunlar qadınları kişilərin mülkü kimi göstərir.\nXatırladaq ki, ilin əvvəlində bir vətəndaş öz iddiasında zinanı cinayət hesab edən qanunun ayrı-seçkiliyə yol açdığını yazmışdı.\nHindistan, Zina, məhkəmə, nikah, cinsi əlaqə, icazə


Hesabalama Palatası AzTV-dəki qanunsuzluqları niyə açıqlamır? - Azinforum.az İnformasiya Portalı\nAna səhifə / Media / Hesabalama Palatası AzTV-dəki qanunsuzluqları niyə açıqlamır?\nHesabalama Palatası AzTV-dəki qanunsuzluqları niyə açıqlamır?\nH.Həsənov hesab edirki, indiki halda Hesablama Palatasının belə yanaşması düzgün deyil və bu qurum qanunla üzərinə düşən vəzifələri tam olaraq yerinə yetirməyib: “Bu cür hallar isə insanlarda belə bir rəyi möhkəmləndirir ki, əslində hamı qanun qarşısında bərabər məsuliyyət daşımır və bu da Konstitusiya ilə təsbit olunan bərabərlik hüququnun pozulmasıdır”. AzPolitika.info\nÖncəki “Miqrasiya böhranın Qərb özü yaradıb” – Putin\nNövbəti “Bu, Azərbaycana qarşı növbəti qanunsuzluq və hörmətsizlik aktı kimi qəbul olunmalıdır” – AMİP


Sumqayıtda ARDNŞ tərəfindən müasir standartlar səviyyəsində yaradılmış yeni Təlim-Tədris Mərkəzinin açılışı olub (FOTO)\nEnergetika 4 İyul 2012 19:42 (UTC+04:00)\nAzərbaycan Prezidenti İlham Əliyevin göstərişi əsasında Dövlət Neft Şirkəti tərəfindən Sumqayıtda ilk dəfə olaraq müasir standartlar səviyyəsində inşa edilmiş, neft-kimya sənayesi üçün hər il yüzlərlə ixtisaslı fəhlə-kadrların hazırlanacağı Təlim-Tədris Mərkəzinin (TTM) təntənəli açılışı olub.\nİyulun 4-də keçirilən tədbirdə Azərbaycan Dövlət Neft Şirkətinin prezidenti Rövnəq Abdullayev Sumqayıtda "Azərikimya" İB və digər müəssisələr üçün yüksək ixtisaslı, peşəkar kimyaçı fəhlə kadrların hazırlanması məqsədilə yaradılmış yeni Mərkəzin açılış rəmzi olan qırmızı lenti kəsib.\nTəlim-Tədris Mərkəzinin girişində ulu öndər Heydər Əliyevin büstünün qoyulduğu, hər bir sumqayıtlı, həmçinin gələcəyin qurucuları üçün dahi rəhbərin çağırışı kimi səslənən "Hər kəs Sumqayıtın inkişafına öz töhfəsini verməlidir!" sözlərinin həkk olunduğu, xüsusi olaraq yaradılmış fotoguşə ilə bağlı şirkətin prezidentinə və tədbir iştirakçılarına geniş məlumat verilib. Burada xalqımızın ümummilli liderinin Azərbaycana rəhbərlik etdiyi 34 illik dövr ərzində ölkəmizin iqtisadiyyatının yüksəlişində, o cümlədən neft-kimya sənayesinin inkişafındakı rolunu, kimyaçılara göstərdiyi daimi diqqət və qayğını əks etdirən fotoekspozisiyalar maraqla qarşılanıb.\nSonra tədbir iştirakçıları Təlim-Tədris Mərkəzi ilə yaxından tanış olublar. Mərkəzin birinci mərtəbəsində uzun illər Sumqayıtın neft-kimya müəssisələrində çalışaraq, bu sahənin inkişafına öz töhfələrini vermiş, gələcəyin gənc kadrlarına örnək ola bilən onlarla qabaqcıl kimyaçının fotoşəkillərindən ibarət xüsusi stendə maraqla baxılıb.\nQonaqlar Təlim-Tədris Mərkəzinin ikimərtəbəli geniş korpusunda sabahın neft-kimya sənayesində çalışacaq aparatçı, təmirçi-çilingər, tornaçı, frezerçi, elektrik qaz qaynaqçı, texnoloji kompressorlar maşinisti, elektromontyor və s. kimi ixtisaslı fəhlə kadrların hazırlanması üçün hər cür əyani vasitələr, müasir avadanlıq, dəzgah və alətlərlə təchiz edilmiş müvafiq ixtisaslaşmış tədris otaqları ilə maraqla tanış olublar.\nGələcək kimyaçı fəhlə kadrların müasir texnoloji qurğuları mükəmməl idarə edə bilmələri, onların texnoloji sxemlərini və konstruksiyalarını daha yaxşı öyrənib-mənimsəmələri məqsədilə burada bir neçə neft-kimya istehsalatının iri maketləri yaradılıb ki, bu da onların iş prinsipinin əyani olaraq öyrənilməsi baxımından mühüm əhəmiyyət kəsb edəcək.\nPeşəsindən asılı olmayaraq Təlim-Tədris Mərkəzində fəhlə kadrların hər birinin əməyin mühafizəsi və texniki təhlükəsizlik qaydalarını mükəmməl öyrənməsi üçün xüsusi tədris otağı da fəaliyyət göstərəcək ki, burada gələcək peşə sahibləri bu mühüm sahələr üzrə mövcud qaydaları öyrənəcək, təhlükəsizliyin və yanğından qorunmanın təmin olunması üçün müvafiq mühafizə sistemləri və vasitələri, həmçinin ilk tibbi yardım üsulları ilə tanış olacaqlar.\nİl ərzində yüksək ixtisaslı fəhlə kadrlar hazırlamaq imkanına malik olan Təlim-Tədris Mərkəzi zəngin elmi-texniki ədəbiyyatın toplandığı kitabxana, 45 yerlik yeməkxana, linqafon və müşavirə otaqları, həmçinin təlim ustaları və nəzəri tədris mütəxəssisləri üçün xüsusi otaqlarla təmin edilib.\nSumqayıt Təlim-Tədris Mərkəzi ARDNŞ-nin Təlim-Tədris və Sertifikatlaşdırma İdarəsi tərəfindən idarə olunacaq. Hazırda İdarə tərəfindən TTM-ə yüksək ixtisaslı, səriştəli müəllimlər və ustalar cəlb olunub.\nSumqayıtda ilk müasir Təlim-Tədris Mərkəzi ilə tanış olan ARDNŞ prezidenti Rövnəq Abdullayev gənc fəhlə kadrların hazırlanmasında yüksək nəticələrə nail olunması üçün muvafiq məsləhət və tövsiyələrini, göstərişlərini verib.\nMərkəzin açılış mərasimində Sumqayıt şəhər İcra hakimiyyətinin başçısı Eldar Əzizov, Qafqaz Universitetinin rektoru Ahmet Sanıç və universitetin müəllim heyəti, Bakı Ali Neft Məktəbinin rektoru Elmar Qasımov, Sumqayıt Texnologiya Parkının, "Azgüntex" və "Azkompozit" zavodlarının, "Azərboru" və "Superfosfat" ASC-nin, Sumqayıt Kimya-sənaye parkının, Karbamid zavodunun və ARDNŞ-nin müvafiq strukturlarının rəhbərləri, Sumqayıt ictimaiyyətinin, həmçinin respublikanın televiziya və mətbuat nümayəndələri iştirak ediblər.


Türkiyəli incəsənət xadimləri əsgərlərlə görüşüb - FOTOLAR\nMillət vəkili Qənirə Paşayevanın rəhbərlik etdiyi “Avrasiya Beynəlxalq Araşdırmalar İnstitutu” İB-nin təşkilatçılığı, Türkiyənin Azərbaycandakı səfirliyinin mədəniyyət və tanıtım müşavirliyinin dəstəyi ilə ölkəmizə səfər etmiş Türkiyənin mədəniyyət və incəsənət xadimləri, sənətçilər Tovuz rayonunda ön cəbhədə ‘”N” saylı hərbi hissədə olub və hərbi hissədə qulluq edən əsgər və zabitlərlə görüşüblər.\nTədbirdə "Avrasiya Beynəlxalq Araşdırmalar İnstitutu" İctimai Birliyinin rəhbəri, millət vəkili Qənirə Paşayeva, Tovuz rayon İcra Hakimiyyətinin başçısının müavini Təranə Bayramova, Türkiyənin Azərbaycandakı səfirliyinin mədəniyyət və tanıtım müşaviri Seyid Əhməd Arslan, Türkiyədən gəlmiş mədəniyyət və incəsənət xadimləri, sənətçilər iştirak ediblər.\nAzərbaycan və Türkiyənin ümummili lider Heydər Əliyevin dediyi kimi "bir millət iki dövlət" olduğunu vurğulayan millət vəkili Qənirə Paşayeva iki qardaş ölkə arasında bütün istiqamətlərdə yüksək səviyyədə əməkdaşlığın olmasının sevindirici olduğunu qeyd edib.\nMillət vəkili Qənirə Paşayeva torpaqlarımızın işğaldan azad olunacağı günün uzaq olmadığını vurğuladı : “Ali Baş komandan, prezident cənab İlham Əliyev hər zaman bildirir ki, biz torpaqlarımızın bir qarışından belə vaz geçməyəcəyik, torpaqlarımızın bir qarışı nə bazarlıq mövzusu olmayacaq, nə də biz ondan bir qarış belə keçməyəcəyik.\nƏgər Ermənistan sülh yolu ilə razılaşmasa , Azərbaycan öz süveren hüqundan istifadə edib istənilən yolla torpaqlarını işğaldan azad edəcək. Arzu edirəm ki, Türkiyədən gəlmiş dostlarımızla gələn bu cür tədbirlərimizi Ali Baş komandanın rəhbərliyi altında birlik və bərabərlik içində işğaldan azad edəcəyimiz Dağlıq Qarabağımızda,Xankəndində, Xocalıda, Şuşada və digər o gözəl torpaqlarımızda qeyd edək”.\nÇıxışının sonunda Türkiyənin Azərbaycandakı səfirliyinin mədəniyyət və tanıtım müşaviri Seyid Əhməd Arslana və Türkiyədən gəlmiş mədəniyyət və incəsənət xadimlərinə, sənətçilərinə ön cəbhədə hərbi hissədə əsgər və hərbçilərmizlə bu cür tədbirdə iştirak etdiklərinə və hər zaman fəaliyyətlərində Azərbaycanı Türkiyədən ayırmadıqlarını, iki qardaş ölkə arasında əlaqələrin inkişafı üçün çalışdıqlarından ötrü təşəkkür edən millət vəkili Qənirə Paşayeva "inşallah bu cür tədbirlərimizi Ali Baş Komandan cənab İlham Əliyevin rəhbərliyi altında işğaldan azad edəcəyimiz gözəl torpaqlarımızda da keçirək, "deyib.\nTürkiyənin Azərbaycandakı səfirliyinin mədəniyyət və tanıtım müşaviri Seyid Əhməd Arslan hərbi hissədə keçirilən bu tədbirdə iştirak etməkdən qürur duyduğunu və bu tədbirin önəmli olduğunu qeyd edib. Azərbaycan və Türkiyənin bir millət iki dövlət olduğunu, Türkiyənin hər zaman qardaş Azərbaycanın yanında, Azərbaycanın isə hər zaman Türkiyənin yanında olduğunu deyən Türkiyənin Azərbaycandakı səfirliyinin mədəniyyət və tanıtım müşaviri Seyid Əhməd Arslan bu cür tədbirlərin işğaldan azad ediləcək Azərbaycan torpaqlarında, Qarabağda keçirilməsinin ən böyük arzularından olduğunu deyib.\nTürkiyədən gəlmiş mədəniyyət və incəsənət xadimləri, sənətçilər hərbi hissədə Azərbaycan əsgər və hərbçiləri ilə birlikdə olmaqdan böyük məmnuniyyət duyduqlarını deyiblər. Sonra hərbi xidmətdə fərqlənən əsgər və zabitlərə millət vəkili Qənirə Paşayeva və qonaqlar adından hədiyyələr təqdim edilib.\nHərbi hissənin rəhbərliyi və millət vəkili Qənirə Paşayeva Türkiyənin mədəniyyət və incəsənət xadimləri, sənətçilərinə Azərbaycanın əsgər və zabitləri adından Azərbaycan əsgərinin hərbi formasını hədiyyə ediblər və bildiriblər ki, “bu ən qiymətli hədiyyədir və biz inanırıq ki, siz hər zaman özünüzü Azərbaycan ordusunun könüllü bir əsgəri kimi hiss edəcəksiniz.”\nAzərbaycan əsgərinin formasını geyinən Türkiyənin mədəniyyət və incəsənət xadimləri, sənətçilər "bu həyatımızda aldığımız ən gözəl hədiyyələrin önündə gəlir və hər zaman Azərbaycanın və ordusunun yanındayıq, onun bir əsgəriyik və bu hədiyyədən, bu formanı geyməkdən böyük şərəf və qürur duyuruq" deyərək hər biri əsgər salamı veriblər və gələn tədbirləri birlikdə işğaldan azad edəcəyimiz torpaqlarımızda keçirək deyə arzularını da dilə gətiriblər.\nDaha sonra Türkiyədən gəlmiş İstanbul Modern Folk Topluluğu əsgər və hərbçilər qarşısında gözəl konsert proqramı ilə çıxış etdilər. Yüksək səviyyədə keçən konsert proqramı çərçivəsində əsgər və zabitlər öz döyüş bacarırqlarını nümayiş etdiriblər. Konsert proqramından sonra millət vəkili Qənirə Paşayeva, Türkiyənin mədəniyyət və incəsənət xadimləri, sənətçilər əsgər və hərbiçilərlə yemək yeyiblər və onlarla söhbət ediblər.


8 avqust 2014 soçi görüşü sözaltı sözlük\n8 avqust 2014 soçi görüşü\n1. rusiyanın təşəbüsü ilə azərbaycan və ermənistan prezidentləri arasında keçiriləcək görüşdür. soçi görüşməsinin planlaşdırlmasından əvvəl fransa prezidenti hollande yayın başından bəri parisdə azərbaycan və ermənistan prezidentlərini toplayıb bir növ konfliktə və regiona nəzarəti avropa ittifaqı adına rusiyanın monopoliyasından çıxartmaq istəyirdi. azərbaycan tərəfini çox güman fransanın dağlıq-qarabağ məsələsinə potensial qərəzli mövqeyi qane etmədi, ona görə də paris görüşü nyu-yorka təxirə salındı amma tərəflər onda da heç cür razılığa gələ bilmədilər.\nindi də putin prezidentləri soçiyə çağırıb. əvvəl ilham əliyev ayın 6-sı ağdama cəbhə bölgəsinə gedəndə azərbaycan mətbuatı ilham əliyevin görüşü boykot edəcəyini yazdı amma bugün və dünən gecə çıxan xəbərlərə görə görüşə özü gedəcək. bu görüş kazan və vyana görüşləri kimi üç nəfərin bir masa ətrafında oturacağı görüş olmayacaq. putin hər iki prezidentlə ayrı-ayrı görüşəcək. ayrı-ayrı görüşməsinin səbəbi hazırki vəziyyətdə iki ölkə və prezidentləri arsında vəziyyətin yaxşı olmaması ilə əlaqədərdi. atışmaların başladığı ilk gün həm rusiya xarici işlər naziri lavrov həm də qərbdən minsk qrupunda abş-ı təmsil edən james warlick tərəflərə silah buraxmalarını tövsiyyə edib, gərginliyin daha üst nöqtələrə çıxmamalı oldğunu vurğulamışdılar. yəni həm rusiya həm qərbə azərbaycanın başladacağı potensial qarabağ müharibəsi sərf etmir. putin azərbaycan rəsmilərinə bunu üstündə dura-dura bildirəcək. çünki əgər azərbaycan müharibəyə başlasa və hər hansı bir ermənistan respublikası əsgərinə zərər gəlsə rusiya kollektiv təhlükəsizlik müqaviləsi təşkilatındakı müttəfiqi ermənistanı müdafiə öhdəliyinə əsasən münaqişəyə müdaxilə etməlidir. ki müharibə azərbaycan-ermənistan kontekstində yox azərbaycan-artsax respublikası ətrafında olsa da rusiya 2008-də gürcüstan üçün tapdığı bəhanələrin birini azərbaycan üçün də tapacaq. ancaq iş ondadır ki ukrayna hadisələrindən sonra rusiya ikinci belə hərbi müdaxiləni qaldıra bilməz onsuzda imici dibə vurub bu günlərdə. azərbaycana müdaxilə etməyəcəyi təqdirdə də əgər azərbaycan ərazi bütövlüyün təmin edərsə o zaman iki ölkə üzərində rusiyanın əsas təsir rıçaqı olan dağlıq-qarabağ konflikti getdiyindən iki ölkənin rusiyadan uzaqlaşıb avro-atlantik məkana inteqrasiya etmə ehtimalları artır. ona görə də putin azərbaycan tərəfini sakitləşdirməyə çalışacaq soçi görüşündə. qərbə gəldikdə isə tap və tanapla birlikdə uzun müddətli enerji dəhlizinin qurulması ilə cənubi avropa və türkiyə azərbaycan qazını əldə etdilər. bundan sonra rusiyanın müharibə bəhanəsi ilə o qaz koridoruna əl qoyması qərb üçün də arzuolunmazdı. abş-ın və britaniyanın azərbaycanda neft maraqları var və onlar da regionda stabillikdə maraqlıdırlar, bizneslərinin və investisiyalarının riskə qoymaq istəmirlər. yəni abş da soçi görüşünü dəstəkləyəcək və putinin vəziyyətə nəzarət etməyə davam etməsinə qarşı olmayacaq, çünki atəşkəs vəziyyəti abş-a da, britaniyaya da, türkiyəyə də, rusiyaya da sərf edir.\nodur ki, 8 avqustda keçiriləcək görüşlər rusiyanın 1 avqustdakı atışmadan sonra konfliktə və regiona nəzarət etdiyini göstərməsinə köməkçi olmaqdan başqa azərbaycan və ermənistan arasında vəziyyəti sakitləşdirmək, gərginliyi yatışdırmaq və atəşkəsin davam etməsinin rusiyanın səyləri ilə mümkün olacağına dünya ictimaiyyətini inandırmaq məqsədləri daşıyır. görüşdən qarabağ məsələsinin sülh və danışıqlar yolu ilə həlli nəzdində azərbaycan lehinə hər hansı bir irəliləmə gözləməyə dəyməz.\n07.08.2014 15:50, 33-cü dərəcədən mason\n2. cəbhədən həyəcanlı xəbərlər gəldiyi bir vaxtdan sonrakı bu görüş istər istəməz ictimaiyyətin diqqətində olacaqdır.\n07.08.2014 17:58, krisnayayoxarcunayahe\n3. mason qardaşımız demişkən nəyəsə ümid edilməməsi gərəkən görüşdür. putin hər iki tərəfə də sakin ol şampiyon demək üçün çağırır.\n07.08.2014 20:43, Freethinker\n4. putinin avraziya ittfaqına qoşulmaq üçün ilhamı razı salmaq istədiyi görüşdür. putinə sülh və problemin həlli maraqlı deyil, bunu istəmir də. sadəcə azərbaycanı avraziya ittifaqına soxub, öz idarəsi altına almaq istəyir.\n07.08.2014 21:45, sistem robotu


'Azerbaycan Demir Yollari' iki aciq tender kecirir - Azadliq Xeber\n'Azerbaycan Demir Yollari' iki aciq tender kecirir\n'Azərbaycan Dəmir Yolları' iki açıq tender keçirir\n31 Mart, 2017 09:57 xeber – “Azərbaycan Dəmir Yolları” QSC-yə (ADY) daxil olan “Dəmiryolservis” MMC yolun üst quruluşu materiallarının alınması məqsədilə açıq tender elan edib.”Report”un dövrü mətbuata istinadən verdiyi xəbərə görə, tender bir lot üzrə keçirilir və iştirak haqqı 300 manat təşkil edir. İddiaçılar tenderdə iştirak etmək üçün zəruri sənədləri 2 may saat 18:00-a qədər, tender təklifi və bank zəmanətini isə 11 may saat 18:00-dək Bakı şəhəri, Bakıxanov qəsəbəsi, Y.Əliyev küçəsi,26 ünvanına təqdim edilməlidir. İddiaçıların təklifləri 12 may saat 11:00-da açılacaq.Bundan başqa, ADY-nin İnfrastruktur Departamenti yol təsərrüfatı üçün materialların alınması ilə əlaqədar açıq tender elan edib. Tender 3 lot üzrə keçirilir. Tenderdə ağac tirlər (I tip), ağac şpal (I və II tip), kostil, KB-65 altılıq, 2 burumlu şayba, yastı şayba, calaq botu şayba ilə R-65, özül boltu qayka ilə R-65, mis rels birləşdiricinin alınması nəzərdə tutulur. Hər bir lot üzrə iştirak haqqı 500 manat təşkil edir. İddiaçılar tenderdə iştirak etmək üçün zəruri sənədləri 19 aprel saat 18:00-a qədər, tender təklifi və bank zəmanətini 27 aprel saat 18:00-dək Bakı şəhəri, D.Əliyeva rüçəsi,230 ünvanına təqdim etməlidir. İddiaçıların təklifləri 28 aprel saat 11:00-da açılacaq.


ROTŞİLDLƏR AİLƏSİ NAZİRLƏRİ NECƏ ƏLƏ KEÇİRİR? –İndi ölkələr top-tüfənglə yox, maliyyə modelləri ilə işğal edilir – ARAŞDIRMA – Reportyor\nROTŞİLDLƏR AİLƏSİ NAZİRLƏRİ NECƏ ƏLƏ KEÇİRİR? –İndi ölkələr top-tüfənglə yox, maliyyə modelləri ilə işğal edilir – ARAŞDIRMA\n“Takvim”, Türkiyə, 01 mart 2019-cu il\nDünyadakı güclərin müəyyən edilməsi üsulları müxtəlifdir. Ancaq mən ailələrə baxıram. Çox tez-tez yazdığım kimi, Rotşild ailəsi və onunla birgə hərəkət edənlərə baxıram. Təbii, onlara qarşı çıxanlara da baxıram. Ailələrin gücünü nə qədər anlatsam da, bəzən fikirlər qarışır. Bəziləri “Bir ailə və ya ailələr ittifaqı hər şey haqqında necə qərar verir?” sualının cavabını tapmaqda çətinlik çəkir. Bu, təbiidir. Son dərəcə təbii və anlaşılandır. Heç öyrədilməyən bir şeyi anlatdığımız zaman, əlbəttə, sorğu-sual başlayır. Zehinlər məşğul olur. Ancaq mənzərənin aydın görünməsi üçün israrla eyni bir yolda irəliləmək şərtdir.\nDünyanı bir ailə və ya ailələr idarə edə bilərmi? Bu, illərdir müzakirə edilən bir məsələdir. Bu məsələ sadəcə Türkiyəyə yaddır. Haqqında nə yazılar, nə də danışılar. Durum belə olunca, başımıza gələnlərin səbəbini tapmaqda daima çətinlik çəkdik.\nGəlin, yaxın tarixdən nümunə göstərək. Bu nümunə ilə həm güc balansını anlamağa çalışaq, həm də bu gün ABŞ-la Rotşild ailəsi arasında olan gərginliyi daha yaxşı görək.\nYanis Varoufakis ismi indi kiminsə yadında olmaya bilər. Təbiidir. Həmən ağıla gələn biri deyil. Varoufakis 27 yanvar 2015-ci ildə Yunanıstanın Maliyyə naziri oldu. Hələ Esseks Universitetinə dəvət edilən zaman gələcəkdə Yunanıstanda önəmli bir nazir olacağını bilirdi. Çünki Rotşild ailəsi verdiyi sözü tutar. 27 yanvar 2015-ci ildən 06 iyul 2015-ci ilədək, yəni təqribən 5 ay vəzifədə oldu. Bu müddətdə nə baş verdi?\nO, Pire limanı başda olmaqla, bir çox limanı Rotşild ailəsinin Çindəki şirkəti “Cosco”ya verdi. Ölkədəki 14 hava limanının da Rotşild ailəsinin Almaniyadakı şirkəti “Fraport AG”yə verilməsi üçün qanun layihələri hazırladı. Bu 14 hava limanı da daha sonra “Fraport AG”yə verildi. Təbii, hadisə bununla bitmirdi. Ssenaridə yazılanlar səhnəyə qoyulurdu.\nYunanıstan dövlətinin 400 milyard dollarlıq borcu gündəlik faizlərlə 870 milyard dollara çıxarıldı. Bu borcun BVF-yə olduğu görünsə də, əslində, Rotşild ailəsinə idi. Bu əməliyyatların arxasında olan şəxs də Yanis Varoufakis idi. İşini tamamladı və Avstraliya pasportu alma haqqını qazandı.\nBəziləri onun hələ çox öncədən Avstraliya pasportu aldığını irəli sürürdü. Dedi-qodular belə olsa da, həqiqət başqa idi. Əməliyyatların nəticəsi olaraq mükafatı qapırdı. Bir yunan bir ailə tərəfindən oxudulurdu. Xaricdən dəstək alırdı. Sonra ölkəsində nazir edilirdi. Və ölkəsinin soyulması üçün qapını sonuna qədər aralayırdı. İllərdir anlatmaq istədiyim modellərdən biri də məhz bu idi. Sistem belə idi.\nƏlbəttə, Yanis Varoufakisə milyard dollarlıq hədiyyə çeki də təqdim edildi. Yəni, unudulmurdu.\nSizcə, dünya siyasətində indi getdiyi hər yerdə böyük uğurlar əldə etmiş biri kimi qarşılanan bu şəxsdən başqa digərləri yoxdurmu? Bax, üzərində durulması lazım olan məsələ budur. Ölkələrin topla, tüfənglə işğal ediləcəyini düşünürsünüzsə, yanılırsınız. Sivil maliyyə modelləri vardır. Daha asandır, hədəf ölkənin uşaqlarından istifadə edilir və istənilən nəticə alınır. Bəzən solçular, bəzən də sağçılar istifadə edilir. Acı olan budur ki, əksər hallarda istifadə edilən şəxs bu həqiqəti bilir.\nİstəyirsinizsə, razı olmayanlar üçün məsələni bir az da açaq. Maraqlı misallar göstərərək, davam edək. Bu gün BMT üzvü olan bütün ölkələrdəki hökumətlərdə ən azı iki, bəzilərində isə, – ABŞ və İngiltərə kimi, – yeddi nazirə sahib olan Rotşild ailəsi var. Ailə budur. Dəqiqdir bu.\nDeməli, Rotşild ailəsi çox güclüdür. O qədər güclüdür ki, ABŞ-la savaşacaq qədər gücü var. Bu qədər böyük bir gücü ailənin ən önəmli şəxsi Ceykob Rotşildmi (Jacob Rothschild ) idarə edir? Xeyr. Əlbəttə, xeyr. Çünki son qərarı Ceykob Rotşild versə də, ailənin bir qərarverici komitəsi var. Ailənin 100 illik layihəsi uğurla başa çatdı. Ceykob Rotşild olmasa belə, yaxın tarixdə bu strukturun gücünü itirmə ehtimalı görünmür.\nƏgər Devid Rokfeller (David Rockefeller) həyatını itirməsəydi, bu gün ABŞ-la Rotşild ailəsi arasında savaş da olmazdı. Çünki Rokfeller ailəsi heç bir zaman Rotşild ailəsi qədər təsirli ola bilmədi. Onlarla birlikdə hərəkət etdiyi üçün Rotşild ailəsinin izin verdiyi qədər böyüdü. Devid Rokfellerin 102 yaşında həyatını itirməsilə birlikdə, əsla Rotşild ailəsi ilə qarşı-qarşıya gəlməyən Rokfeller ailəsinin bu ailə ilə əlaqələri qopdu. Çünki Rokfeller ailəsində qərarverici komitə yox idi. Tək patron Devid Rokfeller idi.\nBu gün “dərin Amerika”nın ən böyük xəyalı başqa ailələrin də Rotşild ailəsilə toqquşma ehtimalıdır. Bunun miqyasının nə qədər olacağını kimsə bilmir.\nVaşinqtonun Yunanıstanı itirməsi onun böyük planına ən ağır zərbə oldu. Yunanıstandan istifadə etməklə Egey dənizini “NATO dənizi” etmək istəyən Pentaqonun bu plandan vaz keçməsi doğrudur. Yunanıstandan istifadə etməklə Türkiyəni bir neçə əlavə problemlə üzbəüz qoymaq istəyən, ardınca “Suriya planı” ilə Ankaranı oyundan kənarda saxlamaq istəyən Pentaqon artıq diqqətini yeni planına verib. Suriya üzərindən YPG ilə birlikdə daha təsirli bir ünsürü də qataraq, gələcəklər. Gəlməyi yoxlayacaqlar. Pentaqonun ağlından keçən budur.\nYeni ünsür nədir, kimdir, necə bir şeydir? Bilmirəm. Ancaq ağıllarında belə bir plan vardır. Türkiyənin təsirli sürpriz əməliyyatlarına qarşı olaraq da YPG-yə mütləq dəstək verəcəklər.\nPentaqonun Suriyadan çıxma qərarından vaz keçməsinin, orada müəyyən bir qrupu buraxmasının təməlində yatan səbəb plan dəyişikliyidir. Yeni bir oyun üçün hazırlıq görməkdədirlər. O plan dəyişikliyinin bu ilin sonundan etibarən Türkiyə üçün ciddi problemlər gətirəcəyi də verilən proqnozlardan biridir. Belə düşünməkdədirlər. Çünki ABŞ-la yaxın münasibətlər içində olduğu görünsə də, Yunanıstan əmrləri Rotşild ailəsindən alır. Ona görə Pentaqon Türkiyəni YPG və bir qeyri-məlum amil vasitəsilə küncə sıxışdırmaq istəyəcək. Təbii, əgər ikitərəfli münasibətlərdən nəticə alınmazsa. Baxıb görəcəyik. YPG-nin yanına kimi, necə qoyacaqlar. Ya da belə bir ssenarini həyata keçirə biləcəklərmi? Mehmetcik buna izin verəcəkmi? Ankara sürətli və təsirli bir həmlə ilə hər şeyi pozub kənara atacaqmı? Gözləyək, görək…\nUnutmayaq ki, Trampın Ağ Evdə rahat olmadığı halda belə, öz yolu ilə gedən ölkələrin başında Türkiyə gəlir.Çətin şərtlərə, iqtisadi hücumlara rəğmən, gedirik. Heç şübhəniz olmasın, bundan sonra da gedəcəyik.\nZabit və gizirlərə şad xəbər –Ərzaq pulunun məbləği artırılır\nBöyük Britaniya və Rusiya arasında yeni qalmaqal-İndi də rusiyalı səfirin qaranlıq keçmişi üzə çıxdı


9 MKR 1 - Bakıda 一 evlerin qiymeti, şəkillər, xəritə | Korter\n9 mkr, Cavadxan küçəsi, məhəllə 3245\n9 MKR 1 xəri̇tədə Bakı\nMənzil sahəsi 62–135,5 m2\nYaşayış kompleksi «9-cu Mikrorayon 1» – rahat mikrorayonda rahat mənzillərdir!\n«9-cu Mikrorayon 1» yaşayış kompleksi Bakı şəhərində, Zərifə Əliyeva adına parkın yanında Nəsimi və Binəqədi rayonlarının sərhədi Cavad xan küçəsində, Mirmahmud Kazımovski küçəsinin yolayırımı yaxınlığında yerləşir. Mərkəzə qədər təxminən səkkiz kilometr məsafədir. Yaxın ətrafında sənaye müəssisələri yoxdur, infrastrukturu yaxşı inkişaf edib.\nYeni kompleksin yaxınlığında müxtəlif yaş qrupları olan sakinlərin rahat yaşayışı üçün lazım olan hər şey vardır. Dörd yüz metr radiusunda 247, 144, 5 saylı ümumtəhsil məktəbləri və Famil İsgəndərov adına 157 saylı məktəb yerləşir. 162 saylı uşaq bağçası qonşu həyətdə, bir neçə on metrlik məsafədə yerləşir.\nÜç yüz metr radiusunda altı supermarket və bir neçə ərzaq mağazaları vardır. 9 saylı böyüklər üçün şəhər poliklinikasına cəmi bir neçə dəqiqəlik piyada yoludur.\n«9-cu Mikrorayon 1» yaşayış kompleksi on altı mərtəbəli iki çox mənzilli binalardan ibarətdir. Bina yerli iqlim şəraiti nəzərə alınaraq layihələndirilmişdir, memarların qərarlarında neo-konstruktivlik təsiri hiss olunur.\nHər bir binanın dəmir betondan möhkəm monolit çərçivəsi var, korpusların tikintisi monolit dəmir-beton təməl üzərində aparılır. Xarici divarları ekoloji cəhətdən təhlükəsiz materiallar ilə tikilir və uzunmüddətli enerjiqoruyan istilik izolyasiyası olunur.\nFasadların üzlüyü dekorativ suvaqla yerinə yetirilir, səthi ağ və tünd-qəhvəyi təzadlı rənglərlə boyanılır. Binalar müxtəlif sahəli açıq, şüşələnməmiş eyvanlar ilə orijinal şəkildə bəzədilmişdir. Lojiyaların şüşələnməsi həyata keçirilib. Hər bir bina müasir mühəndis sistemləri ilə təchiz olunmuş, tək girişdə iki səssiz sərnişin və bir yük liftləri quraşdırılmışdır.\nHəyətyanı ərazisində yaşıllaşdırma işləri yerinə yetirilmiş, ağaclar və dekorativ kollar əkilmişdir. «9-cu Mikrorayon 1» yaşayış kompleksinin abadlıq işlərinə daxildir:\nxüsusi nəqliyyat üçün geniş avtomobil və səki plitələri ilə döşənilmiş piyada yolları;\nmüvəqqəti avtomobil dayanacaqları üçün parkovka yerləri;\nuşaqlar üçün təhlükəsiz oyun zonası;\nMikrorayonda yerüstü şəhər nəqliyyatının fəaliyyəti yaxşı təşkil olunmuşdur. Avtobusların hərəkət fasiləsi minimal yeddi dəqiqə təşkil edir, yaxınlıqdan üç marşrut keçir. Doqquz yüz metr məsafədə «Nəsimi» metro stansiyası yerləşir. Beynəlxalq avtobus vağzalı yaxınlıqda – iki kilometrdən artıq olmayan məsafədə yerləşir.\nTikinti şirkətindən tam dəyəri dərhal ödəməklə mənzil ala bilərsiniz. Hissə-hissə ödəmə və ya ipoteka verilməsi haqqında tikinti şirkətinin nümayəndələrinə müraciət edə bilərsiniz. Mənzil qiymətinə eyvan qapılarının və pəncərələrin enerjiqoruyan şüşələrlə şüşələnməsi, eləcə də metal giriş qapısı daxildir. Layihə üzrə bir, iki və üçotaqlı mənzil planlaşdırması olan bir neçə variantlar nəzərdə tutulmuşdur. Satışa təqdim olunan mənzillərin sahəsi 62-135 kvadrat metrdir.\nTikinti işlərini portfoliosunda bir neçə tikilmiş və tikiləcək obyektlər olan «Orbita MTK» şirkəti həyata keçirir. Onun rəsmi saytında mənzil satışlarının aparıldığı ofisin ünvanı göstərilmiş, müxtəlif obyektlərin tikinti meydançalarından fotoşəkillər dərc olunmuşdur.\nRəsmi Facebook səhifə\n9 MKR 1 harda yerləşir?\n9 mkr, Cavadxan küçəsi, məhəllə 3245.\n9 MKR 1-i nə vaxt istifadəyə veriləcək?\n9 MKR 1 – i̇stifadəyə verilmişdir.\nBizdə olan məlumata görə 9 MKR 1 yaşayış kompleksində satışda mənzil qalmayıb.\nBakıda 9 MKR 1-in tikinti şirkəti kimdir?\n9 MKR 1-in tikinti şirkəti – Orbita MTK.


11 May 12:25 | 1 065\nGündəlik həyatda istifadə etməkdən zövq aldığınız paltar və aksesuarların sağlamlığınıza zərər verdiyini bilirdinizmi? SİA-nın Türkiyə mətbuatına istinadən verdiyi məlumata görə, bu gün moda həyatımızın mərkəzindədir! Aksesuarlarından ayaqqabılarına qədər bizi bir çox cəhətdən təmin edir. Kənardan gözəl görünsə də, hər şeyi dəbdə təqlid edib gündəlik həyatda istifadə etməyimiz əslində sağlamlığımıza zərər verir.\nGünümüzün ən populyar moda üslublarından biri dar şalvardır. Həddindən artıq dar geyim qan dövranına təsir göstərir. Bu məhsullar varikoz damarlarına da səbəb ola bilər. Xüsusilə, kişilərdə cinsi sağlamlıq problemlərinə səbəb ola biləcək dar paltarları geyinməzdən əvvəl bir dəfə daha düşünmək lazımdır.\nDəri gödəkçə və şalvar hər dövrün modasıdır. Həmçinin, dəri məhsullarının quruluşu son dərəcə vacibdir. Süni dəri məhsulları uzunmüddətli istifadədə dəridə ciddi problemlərə səbəb ola bilər. Bu məhsulların istehsalında kimyəvi maddələrdən istifadə edildiyi üçün həm keyfiyyətsiz, həm də zərərli olduğunu söyləmək mümkündür. Təəssüf ki, süni dəri məhsulları həqiqi dəri məhsullarından daha ucuz qiymətə satıldığı və əyani aldatmalarla bəzəndiyi üçün ən çox satılan məhsullar sırasındadır.\nGöz sağlamlığı son dərəcə vacibdir. Bəzi eynəklər ucuz istehsal dəyəri səbəbindən optik şüşə istifadə etmək əvəzinə mika və plastik istehsalından əldə edilən təqlid şəklində bazardadır. Bu eynəklər şık bir görkəmə sahib olsa da, göz sağlamlığına zərərli quruluşdadır. Qoruyucu olmaması səbəbindən günəşin gözlə təmasını maneə törətmir və bu şüaları daha zərərli edə bilər.\nHündürdaban və düz ayaqqabılar\nModanın vacib elementlərindən biri olan ayaqqabıların görünüşlərinə diqqət yetirilərək üstünlük verilir. Qadınlar rahatlıq və ortopediyaya uyğun olaraq uyğun ayaqqabı modelini seçməlidirlər. Çox yüksək topuqlu və ya düz dabanlı ayaqqabılar duruş, bel yırtığı və bel ağrısı kimi problemlərə səbəb ola bilər.\nSaxta zərgərlik məhsulları\nQadınların vazkeçilməz aksesuarlarından biri olan zərgərlik dəbin bir parçası olsa da, alarkən nəzərə alınması lazım olan məhsullardandır. Təqlid zərgərlik dərinin tökülməsindən qaşınmağa, allergiyadan ekzemaya qədər ciddi sağlamlıq problemlərinə səbəb olur.\nDil tapmağa çalışın - ASTROLOJİ PROQNOZ\nÖzbəkistanda VIII əsrə aid Quran kitabı bərpa ebilib


Azərbaycan F-16 və “Saab” qırıcıları ilə maraqlanır – Xural qəzeti\nAzərbaycan özünün Hərbi Hava Qüvvələrinin silahlanmasında yer alan sovet istehsalı MiQ-29 qırıcılarını gələcəkdə yeniləmək üçün bir neçə variantı nəzərdən keçirir. Ən çox ehtimal olunan variant Türkiyə yığımı olan və ya ABŞ Hərbi Hava Qüvvələrinin tərkibində olub istismardan çıxarılan F-16 “Fighting Falcon”, habelə Pakistan-Çin istehsalı olan yüngül JF-17 Thunder qırıcılarıdır.\nVirtualaz.org xəbər verir ki, bu barədə “Voennoe obozrenie” (“Hərbi icmal”) nəşrində dərc olunan və Azərbaycanın hava, havadan və raketdən müdafiə qüvvələrinin imkanlarının təhlil olunduğu, “açıq mənbələrdən toplanmış informasiyalar” əsasında hazırlanmış geniş təhlildə bildirilir.\nNəşr bildirir ki, Azərbaycan nümayəndələri bunlardan əlavə İsveç istehsalı olan yüngül Saab JAS 39 Gripen və Rusiya istehsalı olan çoxfunksiyalı Su-30MK qırıcılarını da əldə etmək üçün zəmin yoxlayıblar. Lakin Saab Jas 39 Gripen qırıcılarının Azərbaycana mümkün təchizatını İsveç qanunvericiliyi əngəlləyir. Bu qanunvericiliyə görə qonşuları ilə ərazi mübahisələri olan ölkələrə silahların satılması qadağandır. Bundan əlavə İsveç qırıcıları Amerika istehsalı olan mühərriklərlə, silahlarla və cihazlarla təchiz edilir ki, deməli bu təyyarələri əldə etmək üçün ABŞ-ın da icazəsi lazımdır.\nMəqalədə deyilir ki, Rusiyanın Su-30MK qırıcıları Saab JAS 39 Gripen və JF-17 Thunder qırıcılarına nisbətən daha böyük imkanlara malikdir. Lakin Rusiya bu qırıcıları satsa Azərbaycan Ermənistan üzərində ciddi üstünlük əldə edəcək. Bu da persektivdə regionda situasiyanı gərginləşdirə bilər.\nRusiya nəşri Azərbaycanın son illər Hava Hücumundan Müdafiə qüvvələrini də təkmilləşdirdiyini, müxtəlif tipli çoxsaylı hava hücumundan müdafiə vasitələri əldə etdiyini və ya sovet ordusundan miras qalan texnikanı moderləşdirdiyini yazır. Bildirilir ki, Azərbaycanın hava hücumundan müdafiə vasitələri nəinki ölkə ərzisində, eləcə də qonşu ölkələrin üzərində uçan hava hədəflərini vurmaq imkanındadır.\nSayt yazır ki, Azərbaycan regionda ən güclü radar sistemlərinə malik ölkələrdən biridir. Son illər Azərbaycan Ukrayna və Belarusla yanaşı İsraildən üçkoordinatlı ELM-2288 AD-STAR və ELM-2106NG radilokatorlarını əldə edib. Bu radiolokatorlar zenit-raket komplekslərinin hərəkətini idarə etməklə yanaşı qırıcıları da yönləndirir, habelə hava trafikini nizamlaya bilir. ELM-2288 AD-STAR kompleksi 480 kilometr məsafədən hədəfləri qeydə alıb izləyir.\nELM-2106NG isə aşağıdan uçan təyyarələri, vertolyotları və pilotsuz aparatları 90 kilometr məsafədən izləmək imkanındadır. Bildirilir ki, böyük ehtimalla həmin radarlar İsraildən “Barak-8” zenit-raket kompleksinin alınmasına dair müqavilə çərçivəsində əldə edilib. Hansı ki, Azərbaycan İsraildən “Barak-8” komplekslərinin yerüstü variantını alan ilk ölkədir. Bu komplekslər ballistik və operativ-taktiki raketləri, o cümlədən yüksək manevrli raketləri izləyib vurmaq imkanındadır.\nHabelə məlumat var ki, Azərbaycan ərazisində İsrail istehsalı olan erkən raket xəbərdarlığı sistemi “Green Pine” fəaliyyət göstərir. Stokolmdakı sülh problemləri institutu SIRRI öz hesabatında bildirir ki, bu raket əleyhinə radarlın alınmasına dair müqavilə 2011-ci ildə bağlanıb. “Green Pine” radarının əsas təyinatı hücum edən operativ-taktiki raketləri aşkar edib hədəf barədə məlumatları “Barak-8” və S-300 PMU “Favorit” komplekslərinə ötürməkdir.\n“İranın hava məkanından Suriyaya tranzit uçan Rusiya təyyarələrinin radiotexnik kəşfiyyat vasitələri əvvəllər müntəzəm olaraq Rusiya-Azərbaycan sərhədində və Xəzər dənizi üzərində güclü radiolokatorların işlədiyini qeydə alıblar. Hazırda Azərbaycanın bütün ərazisi büsbütün radiolokasiya sahəsidir və müxtəlif tipli radiolokatorlar tərəfindən çoxqatlı şəkildə örtülüb. Bundan əlavə Azərbaycan radiolokatorları hətta respublikanın hüdudlarından xarici də izləyə bilir. Ümumiyyətlə, Azərbaycan kifayət qədər balanslaşdırılmış və mükəmməl havadan müdafiə sisteminə malikdir, bu sistem potensiaı təcavüzkarı ciddi itkilərə məruz qoya, mühüm hərbi və inzibati-siyasi obyektləri, hərbi bölmələri havadan zərbələrdən qoruya bilər”-sayt yazır.


Muasir dərs və Fəal təlim. » Aztehsil.com\nKurikulum, İnnovasiyalar, MÜƏLLİM\nTəhsil müəssələrində tədris prosesində yeni təlim texnologiyalarının tətbiqi, dünya təhsil sisteminə inteqrasiya məsələlərinə ciddi yanaşılır. Təhsilin keyfiyyəti tək şərt deyil, həm də prosesdir. Keyfiyyətli təhsil prosesinin əsas tərkib hissələrindən biri dərsin təşkilidir: onun mərhələləri, təlimin forma, üsul və metodlarıdır; onun qurulması optimal düzgün həllinin tapılmasıdır.\nMüasir dərsdə müəllim hər bir uşağı görür, onun potensialından maksimum istifadə edir. Müasir dərs bütün iştirakçıların qarşılıqlı inam və etibarı əsasında canlı ünsiyyətdir. Dərs nəinki müəllimin, həm də şagirdin yaradıcılığının nəticəsi olur.\nFəal dərsin səmərəliyini artırmaq üçün ən mühüm şərtlərdən biri dərsin planlaşdırılmasıdır. Fəal dərsin yaradıcı xarakterinə baxmayaraq, onun uğuru dərsin bütün mərhələrinin öncədən "ölçülüb-biçilməsi” sindən asılıdır.\nPlanlaşdırma təlimin məqsədlərinin müəyyənləşməsindən başlanır.\nTəlim məqsədlərinin bir neçə təsnifatı mövcuddur:\n1.Müəllimin fəaliyyətinin xarakteri üzrə: öyrədici, inkişafedici, tərbiyəedici;\n2. İdrak sahəsində əldə olunan nəticələrinin səviyyəsi üzrə;\n3. İdrak prosesinin səviyyəsi üzrə hafizənin və təfəkkürün müxtəlif növləri ( məntiqi, tənqidedici, yaradıcı)\nMüəllimlərin çox zaman təlimin məqsədlərinin müəyyən edilməsinə əhəmiyyət vermirlər və ya onu etməyi bacarmırlar. Onlar təlimin məqsədi kimi yalnız öyrədici məqsədlər müəyyən edirlər. Lakin inkişafedici və tərbiyəedici məqsədlər isə kölgədə qalır və müəllim fəaliyyətini istiqamətləndirmir. Təlim məqsədlərini müəyyən edərkən müəllim aşağıdakı amilləri nəzərdə tutmalıdır:\nTədris materiallarının xususiyyətini;\nBu dərsin keçirilən mövzu üzrə dərs silsiləsində tutduğu yeri və sinfin hazırlıq səviyyəsini.\nPlanlaşdırma zamanı müəllim 4 əsas suala cavab verməlidir.\nNəticələri necə qiymətləndirmək olar?\nBu sualara cavab kimi təlim tərbiyə prosesinin strukturu şərti olaraq aşağıdakı tərkib hissələrindən ibarət sistem kimi təsvir edilir:\n1.Tədris plan və proqramları və ya təlimin məzmunu (nə öyrədilməli?) ;\n2.Təlim metodları (necə öyrədilməli?) ;\n3.Təlim- tərbiyə prosesinin təşkili (Hansı şəraitdə?) ;\n4.Şagirdlərin nailiyyətlərinin qiymətləndirilməsi (nəticələri necə qiymətləndirmək olar?).\nReal təlim prosesində bu komponentlərin xüsusilə , bu sistemin təlim-tərbiyə prosesinin təşkili kimi mühüm tərkib hissəsinə adətən az əhəmiyyət verilir. Çünki təlimin təşkilinin ancaq formal cəhətləri nəzərə alınır. Müəllim işində də şagirdə çatdırmalı dərsin məzmunu ( yəni hansı bilik öyrədilməlidir?) üstün tutulur. Lakin bununla müəllim təlim-tərbiyə prosesinin əsas tərkib hissəsinin yalnız birini nəzərdə tutur və təlim proseslərində əhəmiyyət daşıyan digər amilləri ( necə, hansı şəraitdə) nəzərdən qaçırır.\nBu nöqsanları aradan qaldırmaq məqsədi ilə xüsusi təlim modeli müəyyənləşdirilmişdir. Təlim modelinin 4 əsas komponenti var:\nBu komponentlər arasında əlaqə yaradan ünsürlər təlim prosesinin 2 əsas istiqamətini göstərir:\n1.Şagirdlərin idrak prosesinin, yəni təfəkkür, hafizə, diqqət, təxəyyül proseslərinin və bununla əlaqədar əsas bilik bacarıq və vərdişlərinin inkişafı.\n2.Şagirdlərin şəxsiyyətinin nkişafı, yəni şagirdin sosial-psixoloji, emosional-iradi inkişafı.\nBu iki amil təlim-tərbiyə prosesinin uğurunun əsas meyarı olmalı və həmin prosesin qurulmasının istiqamətini müəyyən etməlidir. Fəal dərsin planlaşdırılmasında məzmun xəttinin əsas standart və alt standartların seçilməsi də vacibdir. Dərsi planlaşdırarkən müəllim dərsin hansı növə aid olduğunu da müəyyənləşdirir.\nFəal ( interaktiv) dərsin 2 əsas növü var: induktiv və deduktiv tədqiqat. İnduktiv tədqiqat xüsusi biliklərdən ümumi biliklərə doğru irəliləyir , deduktiv tədqiqət isə əksinə. İnduktiv tədqiqat daha çox yeni mövzunun keçirilməsi zamanı istifadə olunur.\nDeduktiv tətqiqat daha çox mövzunun möhkəmləndirilməsi və dərinləşdirilməsi məqsədi ilə istifadə olunur.\nDərsin məqsədlərini, dərsin tipini müəyyənləşdirəndən sonra müəllim artıq fəal təlimin quruluşuna əsasən dərsi mərhələlər üzrə planlaşdırır.


Hillari Klintonun köməkçisi Xuma Abedin 11 sentyabr terror aktına görə ABŞ-ı günahlandıran və qadın hüquqlarına qarşı çıxış edən radikal Səudiyyə nəşrinin redaktorudur\nBAKI, 22 avq — Sputnik. ABŞ prezidentliyinə Demokratlar Partiyasından olan namizəd Hillari Klintonun köməkçisi Xuma Abedin radikal müsəlman qəzetində işləyib. Sputnik-in məlumatına görə, bu barədə New York Post qəzeti məlumat yayıb.\nObama prezident seçkilərində rəsmi olaraq Klintonu dəstəkləyib\n"Hillari Klintonun seçkiqabağı kampaniyada baş köməkçisi, ABŞ-ın ilk qadın prezidentinin Ağ Ev Aparatının rəhbəri olacaq qadın 10 il qadın hüquqları əleyhinə çıxış edən və 11 sentyabr 2001-ci il terror aktına görə ABŞ-ı ittiham edən radikal müsəlman qəzetinin redaktoru işləyib" — deyə qəzet yazıb.\nNYP-un məlumatına görə, Abedin Səudiyyə Ərəbistanına məxsus "Journal of Muslim Minority Affairs" nəşrinin redaktoru olub. Bu nəşrin baş redaktoru isə, elə Xuma Abedinin anasıdır.\nOnun 1996-cı ildə yazdığı məqalələrindən biri belə adlanır: "Qadın hüququ — İslam hüququdur". Bu məqalə 1995-ci ildə Pekində keçirilən BMT-nin qadınların vəziyyətinə dair konfransında Klintonun "Qadın hüququ insan hüququdur" ifadəsinə həsr olunub. Abedin öz məqaləsində qeyd edib ki, "tənha analar, işləyən analar və uşaqları olan eynicinsli cütlüklər ailə kimi tanınmamalıdır".\n2001-ci ildə baş verən terror aktı ilə bağlı ABŞ-ın ittiham edildiyi məqalədə isə ana Abedin yazıb ki, "11 sentyabr hücumuna ABŞ İraq əleyhinə sanksiyalara, müsəlman dünyasına qarşı etdiyi digər ədalətsizliklərə görə məhkum idi".\nABŞ-da prezidenti seçkilər noyabrın 8-də keçiriləcək. Prezident postu uğrunda iki namizəd — respublikaçı Donald Tramp və Demokrat Partiyasının nümayəndəsi Hillari Klinton mübarizə aparacaq.\nAğ Ev, Xuma Abedin, Hillari Klinton, Demokratlar Partiyası, ABŞ prezidentliyinə namizəd\nCənubi Karolina ştatındakı ilkin seçkidə Hillari Klinton qalib gəlib\nKlinton araq içdiyini necə etiraf etdi\nUilyam Cefferson Klinton


Əkrəm İmamoğlunun azərbaycanlı junalistə böyük MÜSAHİBƏSİ » www.XALQXEBER.az\nƏkrəm İmamoğlunun azərbaycanlı junalistə böyük MÜSAHİBƏSİ\nAna müxalifətin – Cümhuriyyət Xalq Partiyasının (CHP) isə namizədi Əkrəm İmamoğludur. O İmamoğlu ki, martın 31-də keçirilən ilkin seçkilərdə qələbə qazanmış, Ali Seçki Qurumundan mandatını almış, amma hakim partiyanın müdaxiləsindən sonra nəticələri ləğv edilmişdi.\nQeyd edək ki, Əkrəm İmamoğlu Azərbaycan xalqını 28 May Respublika günü münasibətilə təbrik edən tək-tük siyasətçələrdən idi.\nO, təbrik mesajını “Tvitter” hesabında paylaşmışdı.\n– Əkrəm bəy, Türkiyədə təkrar seçki öncəsi gərginlik müşahidə olunur. Bu gərginlikdə özünüzü necə hiss edirsiniz?\n– Təşəkkür edirəm. Mən yaxşıyam, özü də çox yaxşı. Mənəvi duyğularımızın çox yüksək olduğu Ramazan ayını geridə qoyuruq. Mən hər iftarımı seçicilərimin evində açdım, onlarla gözəl anlar yaşadım, mənəvi gözəllikləri bir-birimizlə paylaşdıq. Bu ənənəni sahurlarda da davam etdirdim. Biz Ramazan bayramını idrak edirik. Ramazan ayı bizi bir-birimizə daha da yaxınlaşdırmaq, bir-birimizi daha da yaxşı anlamaq üçündür. Biz də keçdiyimiz bir ayı belə yaşadıq.\n– CHP-nin bələdiyyə başqanlığına namizədisiniz. Rəqibiniz isə keçmiş baş nazir Binali Yıldırımdır. Proqnozunuz nədir, sizcə bu dəfə kim qələbə qazanacaq?\n– 23 iyunda İstanbulda bələdiyyə seçkiləri keçiriləcək. 23 sentyabrda isə böyük ehtimalla İstanbul böyük şəhər bələdiyyə başqanlığımın 3 ayını tamamlayacağam. 23 sentyabr tarixi gələndə çox önəmli xidmətlərə imza atmış olacağam. Analar və onların övladlarına, uşaqlara həyatlarını asanlaşdıran, üzərlərindəki maddi yükü azaldan önəmli qərarları həyata keçirəcəyəm. Eyni zamanda, gələcəkdə daha çox xidmətlər edəcəyimizə işarə verəcəyəm.\n– Bəs AKP niyə seçkilərin nəticələrinin düzgün olmadığı məsələsində israr etdi?\n– AKP və rəqibim məğlubiyyəti həzm edə bilmirdi. Min bir etiraz etdi, etibarsız səslərin hamısını saydırdı. Altı rayonda etibarlı və etibarsız sayılan bütün səsləri hesabladılar. Nəticə isə yenə də bizim qazandığımızı göstərdi.\n– Əkrəm bəy, bunun Türkiyə üçün verdiyi zərərlərdən danışırlar. Amma sizin dilinizdən daha arqumentli bir fikir eşitmək yerinə düşərdi. Türkiyə YSK-nın bu qərarından hansı zərərləri gördü?\n– Bu, ilk növbədə hüquqa, demokratiyaya zərbədir. Bütün Türkiyə də bunu gördü. Qərar mənim mandatımın əlimdən alınması ilə nəticələndi. Siz zərər barədə sual verirsiniz. Baxın, dediklərimlə paralel olaraq, 16 milyon insanın iradəsi, istanbulluların seçki hüququ heçə sayıldı.\n– Belə bir açıqlamanız var: “Biz israrla bu millətin dava etməsini istəməyən, bu millətin qucaqlaşmağını istəyən insanlar olaraq israrla qucaqlaşacağıq”. Bu, terminologiyası radikal çıxışlarla zəngin olan Türkiyə siyasətçilərinə mesajdırmı?\n– Bəzi siyasətçilərin istifadə etdiyi dava ritorikası xalqı çox yorub, üzüb. Dava ritorikası bizi bir arada tutan dəyərləri erroziyaya uğradıb. Siyasət bu gün “mənə səs verən, mənə səs verməyən” ayrı-seçkiliyi üzərindədir.\n– Əkrəm bəy, mandatınızı alıb vəzifənizin icrasına başlasanız da, bu, çox qısa çəkdi. Siz YSK seçki nəticələrini ləğv edərkən bunun bir zarafat olduğunu düşündünüzmü?\n– Əslində YSK-nın siyasi təzyiqlər nəticəsində belə qərar verdiyini düşünmək belə istəmirdik. Çünki bu, demokratiyanın yaralanması, hüququn böyük zərər görməsi anlamına gələcəkdi.\n– Düşünürsünüz ki, siz bələdiyyə sədri seçilsəniz, İstanbulda haqq, ədalət öz yerini tapacaq?\n– 23 iyunda yenə biz qazanacağıq və bütün icraatlarımızı ən qısa zamanda reallaşdıracağıq. Kimsə əhvalını pozmasın, haqq, ədalət, hüquq öz yerini tapacaq. Çünki heç kim haqsızlıq üzərindən seçki qazanmaz. Kimsə haqsızlığa dayanaraq iqtidar ola bilməz, olsa belə, hakimiyyətini sürdürə bilməz.\n– Əkrəm bəy, Azərbaycanda da sizinlə bağlı prosesləri diqqətlə izləyən böyük bir kəsim var. Azərbaycana mesajınız nədir?\n– Azərbaycan daim Türkiyənin dostu və qardaşıdır. Azərbaycanın dərdi bizim dərdimiz, kədəri bizim kədərimizdir.\nMən 28 May – Respublika günü münasibətilə də Azərbaycan xalqını təbrik etmişdim. Bizim hər zaman qəlblərimiz bir döyünüb və bundan sonra da belə olacaq.скачать dle 10.6фильмы бесплатно


Noyabrın 10-da respublika ərazisində hava əsasən yağmursuz keçəcək - AZƏRTAC – Azərbaycan Dövlət İnformasiya Agentliyi\nNoyabrın 10-da Bakıda və Abşeron yarımadasında hava dəyişkən buludlu olacaq, əsasən yağmursuz keçəcək. Bəzi yerlərdə zəif duman, çiskin olacaq. Mülayim cənub-qərb küləyi arabir güclənəcək. Havanın temperaturu gecə 9-12° isti, gündüz 14-18° isti təşkil edəcək.\nEkologiya və Təbii Sərvətlər Nazirliyinin Milli Hidrometeorologiya Departamentindən AZƏRTAC-a bildiriblər ki, Naxçıvan Muxtar Respublikasında hava yağmursuz keçəcək. Qərb küləyi ayrı-ayrı yerlərdə arabir güclənəcək. Havanın temperaturunun gecə 0-5° isti, gündüz 16-21° isti olacağı gözlənilir.\nAZERTAG.AZ :Noyabrın 10-da respublika ərazisində hava əsasən yağmursuz keçəcək


02 dek 2021, 15:38\nPrezidentinin Administrasiyasının Dövlət nəzarəti məsələləri şöbəsinin müdiri Kərəm Həsənovun bacısı Rəna Ağarzayeva külli miqdarda dələduzluğa məruz qalıb.\nYeniavaz.com “kriminalqafqaz”a istinadla xəbər verir ki, R.Ağarzayeva özünü falçı kimi təqdim edən Şəfəq İsmiyeva və onun sevgilisi Ceyhun Zeynallının “qurbanı” olub. Belə ki, “falçı” ondan 2 milyon manata yaxın pul alıb.\nBelə ki, İsmiyeva "İnstagram" səhifəsində falçılıq etməsi barədə elan yayaraq özünü "Maya" kimi təqdim edib. O R.Ağarzayeva ilə danışıqlara başlayandan sonra ona deyib ki, problemlərinin həlli məsələsində Rusiyada yaşayan "Dmitri" adlı başqa bir falçının da köməyi lazım olacaq. “Falçı” bu bəhanə ilə iki il ərzində hissə-hissə olmaqla Kərəm Həsənovun bacısından ümumilikdə 2 milyon manata yaxın pul alıb.\nR.Ağarzayeva və ərinin şikayəti əsasında “falçı” qadın və sevgilisi barəsində cinayət işi başlanıb. Bakı Ağır Cinayətlər Məhkəməsində keçirilən sonuncu məhkəmə iclasında dövlət ittihamçısı çıxış edərək Ş.İsmiyevanın 10 il 6 ay, C.Zeynallının isə 13 il müddətə azadlıqdan məhrum edilməsini istəyib. Onların hər ikisinə Cinayət Məcəlləsinin 178.4 (xüsusilə külli miqdarda ziyan vurmaqla dələduzluq) maddəsilə ittiham verilib.\nCinayət işi üzrə zərərçəkmiş qismində Rəna Ağarzayeanın həyat yoldaşı Sənan Ağarzayev tanınıb. O, məhkəmədə deyib ki, təqsirləndirilən şəxslərin həbsdə saxlanmasında yox, pulunun qaytarılmasında maraqlıdır: "Əvvəldən də demişəm, mən onların tutulmasında maraqlı deyiləm. Mən pulumun qaytarılmasını istəyirəm".\nMəhkəmədə dindirilən zaman Şəfəq İsmiyeva bildirib ki, Rəna Ağarzayevadan falçılıq adıyla 1 milyon 400 min manat pul alıb, bunun 800 minini Zeynallıya verib, 600 mini özünə qalıb.\nCeyhun Zeynallı isə Şəfəq İsmiyeva ilə münasibətləri olsa da, onunla əlbir olmadığını bildirib: “Şəfəq bu cinayəti təkbaşına törədib, əldə etdiyi vəsaitlərin də böyük əksəriyyətini banklar vasitəsilə müxtəlif adamlara göndərib”.\nTəqsirləndirilən şəxslər vurduqları ziyandan 293 min manat ödəyiblər.\nQeyd edək ki, Şəfəq İsmiyeva və Ceyhun Zeynallının birgə yaşayışdan bir qızı var. Məhkəmə dövründə Ş.İsmiyevanın ikinci övladı dünyaya gəldiyindən o, ev dustaqlığına buraxılıb. Ceyhun Zeynallı isə həbsdə mühakimə olunur. Bundan başqa C.Zeynallı həmin uşağın atası olması haqda qarşı tərəfin iddiasını qəbu etmir və atalığın müəyyən edilməsini tələb edir.


Gilas sapının faydaları » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Gilas sapının şəfalı təsiri var\nGilas alarkən təmiz, parlaq və ziyansız olmasına diqqət edin. Rəngi tünd olanlar daha şirindir. Saxlayarkən saplarını çıxarmasanız, ömrü daha uzun olar. Yumadan plastik bir qaba qoyub soyuducunda saxlayın və yeməzdən əvvəl yuyun. Soyuducudan çıxarıb otaq istiliyində 1-2 saat saxlasanız, dadı daha ləzzətli olacaq. Təzə gilasın 2-4 gün içində yeyilməsi lazımdır. Onu soyuducuda saxlaya bilərsiniz. Bunun üçün gilasın tumlarını çıxarmaq lazımdır. loading... MALIS


"Bu nə özbaşınalıqdır?!" – Deputat Vahid Əhmədovdan Cahangir Əsgərova ittiham - Azadliq Xeber\n“Bu nə özbaşınalıqdır?!” – Deputat Vahid Əhmədovdan Cahangir Əsgərova ittiham\nModern.az xəbər verir ki, bunu Milli Məclisin İqtisadi siyasət, sənaye və sahibkarlıq komitəsinin bu gün keçirilən iclasında deputat Vahid Əhmədov deyib.\nVahid Əhmədov AZAL-ı monopoliyada ittiham edib.\nBu nə deməkdir, nə özbaşınalıqdır? Bütün bunlar AZAL-ın monopolist olmasından irəli gəlir. Çünki başqa şirkətlər Azərbaycanın hava nəqliyyatına, hava məkanına buraxılmır. AZAL hər şeyi inhisarında saxlayır, nəticədə də bu cür problemlər, narazılıqlar yaşanır”-deyə Vahid Əhmədov əlavə edib.


Optimist və Pessimist insanlar arasındakı fərq » Qadınla.Com - Qadınlar Birİncidir!\nTarix: 14-10-2017, 08:00\nOptimist (yaxşı niyyətli) insanlar gələcəyə inanırlar. Onlar sabahın bu gündən daha yaxşı olacağına inanır və pis şeylər haqqında fikirləşmirlər. Onlar qarşılaşdıqları problemləri təbii sayır və bunu özlərinə dərd etmirlər. Xoş düşüncəli insanlar hər zaman inkişaf edir və pozitiv fikirləşirlər.\nPessimist ( pis fikirləşən) insanlar isə öz həyatlarını nəzarət altına aldıqlarının hiss etməzlər. Onlar hər şeyin pisini fikirləşir və gələcəyin qorxusu ilə yaşayırlar. Keçmişdə baş verən pis hadisələri tez-tez yadlarına salır və pis xatirələrlə gələcəklərinə şübhə ilə yanaşırlar\nOptimistlər gələcəyə ümidlə baxar, Pessimistlərsə qorxu ilə yanaşarlar.\nPessimistlər gələcəyə inanmazlar. Onlar gələcəyə sevimsiz bir zaman kəsiyi kimi baxırlar, daima keçmişin pis xatirələri ilə yaşayırlar. Əgər siz də optimist olmaq istəyirsinizsə, siz də keçmişin çətinliklərindən dərs alın və yaxşı şeyləri xatırlayın\nOptimist insanlar özlərinə güvənirlər. Onlar həyatda başlarına nə gəlirsə gəlsin, hər şeyin yaxşı olacağına inanırlar. Pessimistlər isə"qara-qara"düşünərək həyatda bir qurban olduqlarını söyləyirlər.\nOptimistlər hər şeyin mümkün olduğunu söyləyirlər, pessimistlər isə neqativ fikirləşərək "bir çox problemlərim" var deyə düşünürlər.\nXoş məramlı insanlar yaxşı bir ömür yaşayır, amma bəzən ömürləri qısa olur. Çünki onlar öz sağlıqlarına da ciddi yanaşmırlar. Pessimist adamlar isə daima hər şeyə şübhə ilə yanaşdıqlarına görə sağlıqlarına diqqət yetirirlər.\nDehsetli derecede optimist biriyem.Hemise yaxsi dusunur ozumu yaxsi emosiyalara koklemeye calisiram.\nPessimistem,cünkü heyatda ele hadiseler gördümkü ele insanlar gördümkü pessimist olmasam her şeyin ilk növbede pis terefini düşünmesem tez uduzaram\n14 oktyabr 2017 13:51\nAdeten pessimist insanam.Heyata daim pis noqteyi nezerden baxiram.Menfi xususiyyetdir\nbezen optimisliy mendede olur\n14 oktyabr 2017 09:40


İlham Əliyev Rusiyanın Ermənistanı yenidən silahlandırmadığını bildirir | KONKRET\n27 Sentyabr, 2021 - 16:37 8.2 K\nPrezident İlham Əliyev Türkiyənin “Anadolu” agentliyinə müsahibəsində Rusiyanın Ermənistanı yenidən silahlandırmağa başlaması ilə bağlı Azərbaycan tərəfinin bu günlərdə ifadə etdiyi narahatlıqlardan danışıb, vəziyyətin indi nə yerdə olduğunu açıqlayıb.\nKONKRET.az müsahibədən daha bir hissəni təqdim edir:\n-Ötən günlərdə Ermənistan müdafiə naziri ilə Rusiyanın müdafiə naziri arasında görüş olmuşdu. O görüşdən sonra “Ermənistanın silahlandırılması prosesi yenidən başladı” şəklində açıqlama verilmişdi. Bu açıqlama Sizə nə düşündürür? Silahlandırma bölgəyə necə təsir edər? Yox olan Ermənistan ordusu indi yenidən rus silahları ilə ayağa qalxmağa çalışacaq. Bu mövzuda düşüncələrinizi almaq istərdim…\n-Bu məsələdən xəbərdar olan kimi dərhal Rusiya tərəfindən soruşduk, məsələnin nə olduğu ilə maraqlandıq. Amma bizə məlumat gəldi ki, erməni mətbuatında çıxan bu açıqlama həqiqətə uyğun deyil. Rusya müdafiə naziri belə sözlər söyləmədi. Bu, Ermənistan təbliğatının çirkin əməlidir. Bizə rəsmi şəkildə bildirildi ki, belə plan yoxdur. Ermənistan ordusunun yenidən havayı silahlandırılması ilə bağlı biz Rusiya tərəfindən yetərli məlumatlar aldıq. Biz bu mövzunu gündəmdən çıxardıq. Bu, Ermənistanın çirkin əməllərindən imtina etmədiyini göstərir. Ortaya atılan bu yalan ilk növbədə böyük səhvdir. Əgər sən Rusiya müdafiə nazirinin demədiyi sözləri yayırsansa bu ən azından məsuliyyətsizlikdir, təxribatdır. İkincisi, biz bunu dəfələrlə işğal dövründə də gördük, işğaldan sonra da gördük. Ermənistan və Rusiyada fəaliyyət göstərən erməni lobbisi hər gün Rusiya ilə Azərbaycanın münasibətlərində çatlar yaratmaq üçün çalışır. Hər gün, davamlı olaraq. Onların gündəlik işi Azərbaycana qara yaxmaq, Rusiya mətbuatında Azərbaycan barədə mənfi imic formalaşdırmaq, Azərbaycanla Rusiyanın münasibətlərinə kölgə salmaqdır. Düşünürlər ki, bu durumda qisasçı qüvvələr yenidən baş qaldıraraq bizə qarşı müharibə başlada bilər.\nAmma onlar yanılırlar. Birincisi, Rusiya-Azərbaycan münasibətləri kifayət qədər yüksək səviyyəli münasibətlərdir və biz bütün mövzuları açıq müzakirə edə bilirik. Prezidentlər səviyyəsində, müdafiə nazirləri, xarici işlər nazirləri səviyyəsində. Hər hansı tərəfi narahat edən məsələ ilə bağlı biz dərhal təmas qururuq və bu məsələləri həll edirik. Bunu deyə bilərəm ki, Rusiya-Azərbaycan münasibətlərində hər hansı təcili məsələni həll etməklə bağlı mövzu da yoxdur. Çünki bu münasibətlər kifayət qədər konstruktivdir. Ermənistanın bu təbliğat cəhdləri onlara uğur gətirməyəcək. Ermənistanın yenidən silahlanması ilə bağlı narahatlıqlarımız Rusiya tərəfindən anlayışla qarşılanır…\nSON DƏQİQƏ: ABŞ Rusiyaya qarşı hərbi əməliyyatlara hazır olduğunu AÇIQLADI\n22 Yanvar, 2022 - 12:58 266\nBaş Prokurorluq yazılanları təkzib etdi - RƏSMİ\n22 Yanvar, 2022 - 00:32 235\nHəkimlər 67 ildir çimməyən şəxsi müayinə etdi: Nəticəyə inanmadılar - FOTOLAR\n22 Yanvar, 2022 - 05:59 232\n"Krım heç vaxt Ukraynaya qaytarılmayacaq" - Almaniya rəsmisindən İLGİNC AÇIQLAMA\n22 Yanvar, 2022 - 11:49 225\n22 Yanvar, 2022 - 04:43 204\n18 Yanvar, 2022 - 16:12 14.3 K\n18 Yanvar, 2022 - 20:05 7.2 K\nQar, güclü külək, 8 dərəcə şaxta - Sabahın HAVASI\n16 Yanvar, 2022 - 13:08 5.5 K\n02 Yanvar, 2022 - 19:29 17.1 K\n11 Yanvar, 2022 - 03:28 15.7 K\n"Xəzər TV"dən ayrılan Zaur Murad barədə danışdı: "Ərizəmi yazdım..."\n23 Dekabr, 2021 - 05:59 10.8 K\nBakıda narkotacirlər və narkokuryerlər saxlanıldı - VİDEO\nMeksikada oteldə atışma nəticəsində turist öldü\n"Neftçi" daha bir legioneri ilə yollarını ayırdı\nCOVID-19-a görə təyyarə ekipajı üçün qoyulan tələblər dəyişdirildi\nDeputat: "Qumar oyunları yüzlərlə adamın evini yıxır" — "Çox vəsait götürən insanlar nəzarətə götürülməlidir"\nSəudiyyə Ərəbistanı türk məhsullarına embarqonu ləğv etdi - Türkiyə qəzeti\nKREML TARİXDƏN DƏRS ALMALIDIR\nZaxarova öz dili ilə rus sülhməramlılarını necə ifşa etdi? – İLGİNC DETALLAR\nKoronavirus xəstələrinin karantin nəzarətinə götürülməsi qaydası dəyişdi\nKomando hərbi hissəsində təlim məşqləri keçirildi - VİDEO\nXalq artistləri ağır yol qəzası keçirən müğənnini ziyarət etdilər - VİDEO\nHindistanda yaşayış binasında yanğın - 7 nəfər öldü, 15 nəfər yaralandı\nPolis müqavimət göstərən narkotacirə silah tətbiq etdi - VİDEO\nValideyn himayəsindən məhrum olmuş uşağa görə aylıq müavinət artırıldı\nCeyhun Bayramov Malayziya XİN başçısının müavini ilə görüşdü\nS&P: “Azərbaycanın xarici mövqeyi iqtisadi inkişafa mənfi təsiri yumşaldacaq”\nRusiyada COVID-19-a yoluxanların sayı 11 milyonu ötdü\nBakıda çoxmərtəbəli yaşayış binasında yanğın oldu\nTütündən istifadənin məhdudlaşdırılmasına dair qanunun monitorinqi aparılacaq\n“Xudafərin” və “Qız Qalası”nın tikintisinin sürətləndirilməsi barədə razılıq əldə edildi\nİrandan Rusiyaya kivi daşıyan yük maşını aşdı\nAzərbaycan millisinin futzalçılarının növbəti testləri də pozitiv çıxdı\n"Bu cür davam edərsə, bir gün "Sünik İrəvanın mərkəzində partlayacaq” - Ermənistanda narazılıq artır\n13 Yanvar, 2022 - 12:22 375\n06 Yanvar, 2022 - 13:45 1 K\n18 Dekabr, 2021 - 16:28 1.2 K\nDövlət başçısı: "Minalar təmizlənməsə, biz insanların geri qayıdışını təmin edə bilmərik"\n18 Dekabr, 2021 - 16:21 1.3 K\n06 Yanvar, 2022 - 00:14 940\n20 Dekabr, 2021 - 15:55 2 K\n24 Noyabr, 2021 - 13:13 9.1 K\n11 Noyabr, 2021 - 14:33 10.2 K\n10 Noyabr, 2021 - 19:45 10.8 K\n19 Yanvar, 2022 - 22:33 218\n16 Yanvar, 2022 - 19:54 379\n13 Yanvar, 2022 - 23:16 469\n13 Yanvar, 2022 - 14:38 384\n12 Yanvar, 2022 - 17:13 354\n12 Yanvar, 2022 - 16:42 345\n10 Yanvar, 2022 - 00:38 347\n09 Yanvar, 2022 - 11:35 528\n08 Yanvar, 2022 - 21:39 442\nSumqayıtda xəstəxanada baş verən yanğının təfərrüatları məlum oldu - FOTOLAR\n07 Yanvar, 2022 - 21:22 565


ABŞ-la AB-nin münasibəti pisləşəcək - Puşkov » Xəbəri bizdən alın !\nABŞ-la AB-nin münasibəti pisləşəcək - Puşkov\nABŞ-ın İranla nüvə razılaşması ABŞ-la Avropa Birliyinin arasında münasibətləri kritik həddə çatdıracaq.\nMuxalifet.az xəbər verir ki, bu sözləri öz Tvitter səhifəsində Rusiya Federasiya Şurasının İnformasiya Siyasəti Komissiyasının sədri Aleksey Puşkov paylaşıb. O bildirib ki, ABŞ Prezidenti Donald Tramp nüvə razılaşmasının yenidən gözdən keçirilməsini istəyib, amma AB də bilir ki, hər hansı bir düzəliş müqavilənin ləğv olunmasına səbəb ola bilər.\nQeyd edək ki, bir müddət əvvəl ABŞ Prezidenti Donald Tramp İranla nüvə razılaşmasının davam etdirilməsi üçün sonuncu şans olduğunu bildirib. O, Avropadakı müttəfiqlərindən İranla nüvə razılaşmasına əlavələr edilməsini istəyib. Tramp həmçinin bu müddət ərzində heç bir əlavələ olmayacağı təqdirdə, ABŞ-ın nüvə razılaşmasından çıxacağını bildirib.


Peyğəmbər – Sallallahu Aleyhi Və Səlləm – İn Xidmətçiləri\n10. Peyğəmbər – Sallallahu Aleyhi Və Səlləm – İn Katibləri\n12. Peyğəmbər – Sallallahu Aleyhi Və Səlləm – İn Müəzzinləri Və Şairlər\n9. Peyğəmbər – Sallallahu Aleyhi Və Səlləm – İn Xidmətçiləri:\nXidmətçiləri - Ənəs b. Məlik, İbn Məsud, Ukbə b. Amr əl-Huhəni, Əslağ b. Şərik, Bilal, Ribah, Sad, Əbu Zərr, Peyğəmbər – sallallahu aleyhi və səlləm – in azad etdiyi Əymən b. Ubeyd və anası Ummu Əymən - Allah onlardan razı olsun - .\n10. Peyğəmbər – Sallallahu Aleyhi Və Səlləm – İn Katibləri:\nKatibləri - Əbu Bəkr, Ömər, Osman, Zubeyr, Amr b. Fuheyrə, Amr b. əl-Ass, Ubeyy b. Kəbb, Sabit b. Qeys, Muğirə b. Şöbə, Abdullah b. Ravaha, Xalid b. Vəlid, Muaviyə b. Əbu Sufyan, Xalid b. Said b. əl-Ass, Abdullah b. əl-Ərkam, Hənzələ b. Rabi əl-Useydi və Zeyd b. Sabit - Allah onlardan razı olsun - .\n11. Peyğəmbər – Sallallahu Aleyhi Və Səlləm – Dən Ən Çox Hədis Rəvayət Edən Səhabələr:\nƏbu Hureyrə 5374, İbn Ömər 2630, Ənəs b. Məlik 2286, Aişə 2210, İbn Abbas 1660, Cabir b. Abdullah 1540, Əbu Səid əl-Xudri 1170, İbn Məsud 848, Abdullah b. Amr b. əl-Ass 700, Ömər 537, Əli 536 – Allah onların hər birindən razı olsun -\n12. Peyğəmbər – Sallallahu Aleyhi Və Səlləm – İn Müəzzinləri Və Şairlər:\nMüəzzinləri - Mədinədə Bilal b. Ribah və Ömər b. Ummu Məktub əl-Quraşi əl-Amiri əl-Ama. Quba məscidində Ammar b. Yəsir və Sad əl-Kurz. Məkkədə isə Əbu Məhzura idi. Şairləri – Kəb b. Məlik, Abdullah b. Rəvaha, Həsən b. Sabit. Xatibi – Sabit b. Qeys b. Şəmmasdır. «Ey iman gətirənlər! Səsinizi Peyğəmbərin səsindən artıq qaldırmayın və bir-birinizlə ucadan danışdığınız kimi onunla ucadan danışmayın. Yoxsa özünüz də bilmədən əməlləriniz puç olar». (əl-Hucurat 2). Sabit b. Qeys - radıyallahu anhu – Peyğəmbər – sallallahu aleyhi və səlləm – in xatibi idi və onun yanında xütbə verərkən uca səslə danışardı. Bu ayə nazil olduqdan sonra Qeys bir neçə müddət Peyğəmbər – sallallahu aleyhi və səlləm – in yanına gəlmir. Peyğəmbər – sallallahu aleyhi və səlləm – Sad b. Muaz - radıyallahu anhu – ya deyir ki: «Sənin qonşun Qeys haradadır?». Sad - radıyallahu anhu – ona baş çəkməyə gedir və görür ki, Qeys evində qorxu içərisində oturaraq ağlayır və deyir ki: «Mənim əməllərim puç olmuşdur, artıq mən Cəhənnəm əhlindənəm. Çünki səsimi Peyğəmbər – sallallahu aleyhi və səlləm – in yanında qaldırmışam». Sad - radıyallahu anhu – bu xəbəri Peyğəmbər – sallallahu aleyhi və səlləm – söylədikdə: «Xeyr, o Cənnət əhlindəndir» deyə buyurdu825.\n13. Peyğəmbər – Sallallahu Aleyhi Və Səlləm – İn Silahları Və Minikləri:\nDoqquz Qılıncı Var İdi: Masur – ilk sahib olduğu qılınc idi. Atasından qalmışdır. əl-Abd, Zülfüqar – Bədr döyüşündə qənimətdən götrülmüşdür (Başqa rəvayətdə: Abdullah b. Said öz babasından rəvayət edir ki, Peyğəmbər – sallallahu aleyhi və səlləm – Məkkənin fəthi günü Məkkəyə daxil olduqda qılıncında qızıl və gümüş vardı. Talib b. Xudayr dedi: «Gümüş qılıncın hansı hissəsində idi?». O: «Sapında (tutacağı)»826). əl-Kali, əl-Bəttar, əl-Hətf, əl-Rasub, əl-Mihzəm, əl-Kadib. Yeddi Zirehi Var İdi: Zat əl-Fudul, Zat əl-Vişah, Zat əl-Havaşi, əl-Sağdiyə, Fiddə, əl-Bətra, əl-Hirnik. Uhud döyüşündə Peyğəmbər – sallallahu aleyhi və səlləm – in əynində iki zirehi var idi827. Altı Yayı Var İdi: əl-Zavra, əl-Kətum, əl-Sadad, əl-Safra, əl-Beyda. əl-Kətum Uhud döyüşündə qırılmışdır. əl-Zəluq və əl-Futak adlı iki qalxanı var idi. İki Miğfəri (Dəbilqə) Var İdi: Miğfər – başa geyinilən zirehdir. Rəvayətdə gəlir ki, Peyğəmbər – sallallahu aleyhi və səlləm – Məkkənin fəthi günü başında Miğfər Məkkəyə girdi. Miğfəri başlarından çıxartdıqları zaman başlarında qara rəngdə sarğı vardı828. Cabir, İbn Abbas - radıyallahu anhum – rəvayət edir ki, Peyğəmbər – sallallahu aleyhi və səlləm – Məkkənin fəthi günü (İnsanlara xütbə verərkən) Məkkəyə daxil olduqda başında qara çalma (əmmamə) vardı (Başqa rəvayətdə: İbn Ömər - radıyallahu anhum – deyir ki, mən Peyğəmbər – sallallahu aleyhi və səlləm – in çalmasını necə bağladığını gördün. Əksər hallarda o, çalmanın ucunu belinə atardı)»829. Təbərani «Mucəm». İbn Abbas - radıyallahu anhu – dan rəvayət edir: «Peyğəmbər – sallallahu aleyhi və səlləm – in Zülfüqar adlı gümüşdən qılıncı (Başqa rəvayətdə: Qılıncın tutacağı gümüşdən idi830), əl-Sədad adlı yayı, əl-Cəm adlı oxu, Zat əl-Fudul adlı zirehi, əl-Mucəz adlanan bir qalxanı, əl-Səkb adlanan bir atı, əl-Qasva adlanan dəvəsi, Yağfur adlanan bir eşşəyi, əl-Kinn adlanan bir çadırı, əl-Kumra adlanan ucu dəmirdən bir sopası, əl-Mevt adlanan bir əsası, əl-Ukab adlı sarı bayrağı, əl-Reyyan və Muğni adlı gümüş zəncir taxılmış iki bayrağı da var idi. əs-Səkb adlı atını 400 yüz dirhəmə çöl ərəblərindən almışdır. Qara rəngdə idi. əl-Murtəcəz qır rəngli idi. Xuzeymə b. Sabit - radıyallahu anhu - bu atın üzərində şəhid olmuşdur. əl-Luhayf, əl-Lizaz, əl-Zarib, əl-Vərd, Sabha bunlarda Peyğəmbər – sallallahu aleyhi və səlləm – in atları olmuşlar. Duldul adlı qatırı ona əl-Muqavkis hədiyyə etmişdir. Fidda adlı qatırı isə Fərva əl-Cuzami və əlavə olaraq iki qatırı da var idi. Dəvələrindən əl-Qasva – Hudeybiyyə sülhündə Peyğəmbər – sallallahu aleyhi və səlləm – in dəvəsi yerə çökdü və insanlar: «Hü! Hü!» deyə dəvəni yerindən tərpətməyə çalışdılar. Lakin dəvə çökdüyü yerdən qalxmadı və onlar: «Qasva831 inadkarlıq edib qalxmır!» dedilər. Peyğəmbər – sallallahu aleyhi və səlləm – buyurdu: «Qasva inadkarlıq etməz! Bu onun adəti deyildir. Lakin (bir zamanlar Məkkəyə daxil olmaq istəyən) fili tutub saxlayan Allah indi də Qasvanı saxladı832. əl-Abda, əl-Cəda (ikisi də qulağı kəsik mənasındadır). əl-Abda yarışda keçilməz bir dəvə idi. Lakin bir çöl ərəbi yük dəvəsi ilə gəldi və onu keçdi. Səhabələr bundan üzüldülər. Peyğəmbər: «Allah dünyada ikən yüksələn bir şeyi mütləq bir gün alçaldar»833. Burnu gümüş halqadan olan Mehri cinsindən Əbu Cəhlin dəvəsini Peyğəmbər – sallallahu aleyhi və səlləm – Bədr döyüşündə qənimət olaraq götürmüşdü. Hudeybiyyə günü isə onu hədiyyə etdi834. Bundan başqa artmalarını istəmədiyi yüz qoyunu, yeddi dənə südü gec kəsilən keçisi vardır ki, bunları da Ummu Əymən otarırdı.\n14. Peyğəmbər – Sallallahu Aleyhi Və Səlləm – İn Məktubları:\nHəbəşi Kralı Nəcaşi – əsl adı Əshəmə b. Əbcardır. «Rahmən və Rahim olan Allahın adı ilə. Hidayətdə olanlara, Allah və Rəsulunun salamı olsun. Mən şəhadət edirəm ki, Allahdan başqa ibadətə layiq heç bir haqq ilah yoxdur, O təkdir və şəriki də yoxdur, O nə doğmuş nə də doğulmuşdur. Yenə də şəhadət edirəm ki, Muhəmməd onun qulu və Rəsuludur. İslama gir və salamt ol! «(Ya Muhəmməd!) Söylə ki, Ey kitab əhli, sizinlə bizim aramızda eyni olan bir kəlməyə tərəf gəlin! Allahdan başqasına ibadət etməyək. Ona şərik qoşmayaq və Allahı qoyub bir-birimizi (özümüzə) Rəbb qəbul etməyək! Əgər onlar yenə də üz döndərərlərsə, o zaman (onlara) deyin: İndi şahid olun ki, biz həqiqətən müsəlmanlarıq. (Allaha təslim olanlarıq)». (Ali İmran 64). Peyğəmbər – sallallahu aleyhi və səlləm – Nəcaşinin yanına elçi olaraq Amr b. Umeyyə əd-Damri - radıyallahu anhu – nu göndərmişdi. Nəcaşi məktubu alıb gözünə qoydu. Cəfər b. Əbu Talib - radıyallahu anhu – nun əli ilə müsəlman oldu. Peyğəmbər – sallallahu aleyhi və səlləm – ə cavab məktubu yazaraq İslama girdiyini və müsəlman olduğunu yazdı. H. 9-cu ili Rəcəb ayında vəfat edir. Peyğəmbər – sallallahu aleyhi və səlləm – onun üçün cənazə namazı qılır. Peyğəməbr – sallallahu aleyhi və səlləm – müsəlman Nəcaşinin yerinə keçən krala da məktub yazmışdır. Lakin onun müsəlman olub-olmadığı bilinmir. Əbu Hureyrə - radıyallahu anhu – rəvayət edir ki, Peyğəmbər – sallallahu aleyhi və səlləm – buyurdu: «Həbəşilərin sahibi Nəcaşinin vəfatını, öldüyü günü insanlara xəbər verdi (Başqa rəvayətdə: Bir qardaşınız ölmüşdür. Allahın yaxşı bir qulu Əshamə öldü). Xalqı musəlləyə çıxardıb dörd təkbir aldı (qardaşınız üçün (Allahdan) məğfirət diləyin)»835.\nBizans İmperatoru Herakl - «Rahmən və Rahim olan Allahın adı ilə. Allahın Rəsulu Muhəmməd – sallallahu aleyhi və səlləm – dən Rumun İmperatoru Herakla! Salam olsun doğru yolda olanlara! Sonra: «(Ey Rum imperatoru!) Mən səni İslama dəvət edirəm. İslamı qəbul et və canını qurtar. Allah da sənin əcrini iki qat versin. Əgər bu dəvətimi qəbul etməzsənsə ətrafındakı Xristianların da günahı sənin boynunadır. «(Ya Muhəmməd!) Söylə ki, Ey kitab əhli, sizinlə bizim aramızda eyni olan bir kəlməyə tərəf gəlin! Allahdan başqasına ibadət etməyək. Ona şərik qoşmayaq və Allahı qoyub bir-birimizi (özümüzə) Rəbb qəbul etməyək! Əgər onlar yenə də üz döndərərlərsə, o zaman (onlara) deyin: İndi şahid olun ki, biz həqiqətən müsəlmanlarıq. (Allaha təslim olanlarıq)». (Ali-İmran 64). Peyğəmbər – sallallahu aleyhi və səlləm – məktubu Herakla Dihyə b. Xəlifətil Kəlbi - radıyallahu anhu – ilə göndərmişdir. Herakl Xımsda Rumun böyüklərini hüzuruna dəvət etdi. Dəvət olunanlar saraya daxil olduqdan sonra (sarayın) qapılarının bağlanmasını əmr etdi. Sonra hündür bir yerə çıxaraq: «Ey Rum cəmaatı! Haqq yoluna yönəlmək və mülkünüzün qalmasını istəyirinizsə bu Peyğəmbərə beyət edin!» deyə xitab etdi. (Bu sözləri eşidcək) onlar vəhşi eşşəklər kimi qapılara doğru qaçmağa başladılar. Lakin qapıların bağlı olduqlarını gördülər. (Herakl) bu dərəcədə nifrətin və onun sözlərinin (onlar üçün) heç bir əhəmiyyət kəsb etmədiyini, onların iman gətirməyəcəklərinə ümüdünü kəsərək: «Onları geri çağırın!» deyə əmr etdi. (Onlar qayıtdıqda) O: «Mən bu sözləri yalnız sizi dininizə bağlılığınızı yoxlamaq üçün söylədim. İndi isə (sizin dininizə bağlılığınıza) gözlərimlə şahid oldum!» deyə cavab verdi. Bu sözlərdən sonra oradakılar (öz məmnuniyyətlərini bildirməkdən ötrü) onun qarşısında təzim olaraq səcdəyə qapandılar. Bu da Heraklı (İslam ilə bağlayan) son hadisə idi»836.\nMisir Kralı Mukavkis – əsl adı Cureyc b. Minadır. «Rahmən və Rahim olan Allahın adı ilə. Allahın Rəsulu Muhəmməd – sallallahu aleyhi və səlləm – dən Qibtilərin böyük rəisi əl-Mukavkisə. Salam olsun doğru yolda olanlara! Sonra: «Mən səni İslama dəvət edirəm. İslamı qəbul et və canını qurtar. Allah da sənin əcrini iki qat versin. Əgər bu dəvətimi qəbul etməzsənsə ətrafındakı Qibtilərin də günahı sənin boynunadır. «(Ya Muhəmməd!) Söylə ki, Ey kitab əhli, sizinlə bizim aramızda eyni olan bir kəlməyə tərəf gəlin! Allahdan başqasına ibadət etməyək. Ona şərik qoşmayaq və Allahı qoyub bir-birimizi (özümüzə) Rəbb qəbul etməyək! Əgər onlar yenə də üz döndərərlərsə, o zaman (onlara) deyin: İndi şahid olun ki, biz həqiqətən müsəlmanlarıq. (Allaha təslim olanlarıq)». (Ali-İmran 64). Məktubu Mukavkisə elçi olaraq Xatib b. Əbi Bəltə - radıyallahu anhu – göndərmişdir. Bu yaxınlardan bir Peyğəmbərin Şam tərəfdən çıxdığını zənn edirdim - dedi. Lakin müsəlman olmadı. Misirin ən gözəl iki cariyəsini Mariyə və Sirin və bir də Duldul adlı eşşəyi də göndərdi. Sirini Həsən b. Sabitə verdi. Mariyə - radıyallahu anhə – ilə özü nigahlandı.\nFars Kralı Kisra – «Rahmən və Rəhim olan Allahın adı ilə. Allahın Rəsulu Muhəmməd – sallallahu aleyhi və səlləm – dən İranlıların böyüyü Kisraya. Hidayətə ittiba edən və Allah Rəsuluna inanan, ortağı və şəriki olmayan Allahdan başqa haqq ilah olmadığına, Muhəmmədin Onun qulu və Rəsulu olduğuna bəyan edənlərə salam olsun. Mən səni İslam dininə çağırıram. Çünki mən hər canlını dinə dəvət, kafirlərə qarşı Allahın sözünü yerinə yetirmək üçün bütün insanlar nəzdnində Allahın Rəsuluyam. O, halda İslamı qəbul et və salamat ol. Rədd edən Məcusilərin günahı sənindir. Məktubu elçi olaraq Abdullah b. Xuzafə əs-Səhmi - radıyallahu anhu – vermişdir. Məktubu oxuyan kimi parça-parça etdi və: «Mənim əlim altında olan bəsit bir qul öz adını mənim adımdan öncə yazmış» deyə qəzəbini bildirdi. Bu xəbər Peyğəmbər – sallallahu aleyhi və səlləm – çatdı. Allah onun mülkünü dağıdsın. Peyğəmbər – sallallahu aleyhi və səlləm – in duası qəbul olundu. Öz oğlu onu devirərək hakimiyyətə keçdi. Ömər - radıyallahu anhu – nun dövründə isə darmadağın edildilər. İslam torpaqlarına qatıldılar.\nDəməşq Rəisi Həris B. Əbi Şəmr Əl-Qassani – «Rahman və Rəhim olan Allahın adı ilə. Allah Rəsulu Muhəmməddən Həris b. Əbi Şəmrə. Hidayətə uyub Allaha iman edən və doğrulayana salam olsun. Mən səni heç bir şəriki olmayan bir və tək olan Allaha iman etməyə çağırıram. Belə edərsənsə məmləkətin sənə qalar». Bu məktubu Şuca b. Vəhb əl-Əsədi göndərmişdi. Məktubu oxuduqdan sonra tulladı və: «Kim mənim məmləkətimi məndən alacaqmış?».\nYəmən Rəisi Həvzə B. Əli - «Rahman və Rəhim olan Allahın adı ilə. Allah Rəsulu Muhəmməddən Həvzə b. Əliyə. Hidayətdə olanlara salam olsun. Bil ki, dinim bütün Ərəbistana yayılacaqdır. İslamı qəbul et və salamat ol! Əlin altında olan mülkün sənə qalsın». Bu məktubu Suheyl b. Amr əl-Amiri göndərmişdir.\nBəhreyn Kralı Unzir B. Savi – Ala b. əl-Hadrami İslama çağıran məktubu ona göndərdi. Məktubu alır-almaz qövmündən bir çox kimsəylə müsəlman oldu.\nOman Kralı Cəfər Və Qardaşı – Məktubu Amr b. əl-Ass göndərmişdir. Məktubu alıb oxuduqdan sonra bir neçə gün düşündülər və İslamı qəbul etdilər. Bu hadisə fəthdən sonra baş vermişdir.\nBəsrə Rəisi – Bəsrə rəisi üçün hazırladığı məktubu Həris b. Umeyr əl-Əzdi ilə göndərdi. Bu səhabə Mutə adlanan yerdə Şurahbil b. Amr əl-Qassani tərəfindən şəhid edilir. Bu Allah Rəsulunun elçisinə qarşı yönəldilmiş ən şiddətli bir hal idi. Onun bu çirkin davranışı döyüş demək idi. H. 8-ci il Cəmədiul Əvvəl (Cumədəəl Ulə). Peyğəmbər – sallallahu aleyhi və səlləm – 3000 min nəfərlik bir ordu hazırlayaraq başlarına Zeyd b. Həris - radıyallahu anhu – nu qoydu və: «Zeyd öldürülərsə, Cəfər b. Əbu Talib - radıyallahu anhu – onun yerinə keçsin, o da öldürülərsə Abdullah b. Rəvaha - radıyallahu anhu – başçılığı ələ alsın» deyə buyurdu. Peyğəmbər – sallallahu aleyhi və səlləm – bu döyüşdə iştirak etmir. Onlara nəsihət verərək buyurur: «Onları İslama dəvət edin, qəbul etməzlərsə döyüşün. Allahın adı ilə və Allahın yolunda çıxın. Xəyanət etməyin və həddi aşmayın. Uşaqlara, qadınlara, yaşlılara və evləri xaraba qoyub ağacları da kəsməyin». Tarixdə ən şiddətli döyüşlərdən biridir. 3000 minlik bir qüvvə 200000 minlik Roma və Ərəb qüvvələrinə qarşı. Belə də oldu bayrağı Zeyd b. Həris götürdü və şəhid olana qədər döyüşdü. Sonra bayrağı Cəfər götürdü sağ əli kəsildikdə bayrağı sol əlinə aldı. Bu əli də kəsildikdə bayrağı bağrına basdı və 90 yaxın yara alaraq şəhid edildi. Peyğəmbər – sallallahu aleyhi və səlləm – buyurdu ki, Cəfərə iki qolu əvəzinə Cənnətdə qanad verilmişdir. «Cəfəri gördüm, Cənnətdə mələklərlə birlikdə uçurdu»837. Sonra bayrağı Rəvaha götürdü o, da şəhid olana qədər döyüşdü838. Bundan sonra Sabit b. Ərqəm bayrağı əlinə alaraq qışqırdı: «Özünüzə başçı seçin». Xalid b. Vəlid başçı təyin edildi. Xalid - radıyallahu anhu – deyir ki, bu döyüşdə 9 qılınc sındırdım839. Lakin sonra Allah zəfəri bizə müyəssər etdi. Ona bu döyüşdən sonra Seyfullah (Allahın qılıncı) ləqəbi verilmişdir.


Azərbaycanda keçiriləcək Parlament seçkilərində vətəndaş cəmiyyətinə dəstəyin gücləndirilməsi vacibdir - forum sədri Eldar Namazov\nSiyasət 8 İyul 2010 11:27 (UTC+04:00)\nAzərbaycan, Bakı, 8 iyul /Trend, müxbir T.Hacıyev/\nAzərbaycanda keçiriləcək Parlament seçkilərində vətəndaş cəmiyyətinə dəstəyin gücləndirilməsi vacibdir. Bu barədə cümə axşamı Trend-ə "Azərbaycan Naminə" İctimai Forumunun sədri Eldar Namazov bildirib.\n"Məntiq ondan ibarətdir ki, Azərbaycan cəmiyyəti fəal olmasa, heç bir dairədə heç bir namizəd öz istəyinə nail ola bilməyəcək. Vətəndaş cəmiyyətinin fəal olmasının iki üsulu var. Ya gərək hansısa bir dairədə namizəd olub, orada seçki kampaniyası aparasan, ya da ki, bir neçə dairədə səninlə həmfikir olan insanlara dəstək verəsən, onların kampaniyasında fəal iştirak edəsən", - Namazov əlavə edib.\nNamazov qeyd edib ki, bu məqsədlə vətəndaş cəmiyyətindən və gənclər təşkilatlarından olan şəxslərə treninqlər də keçirilir.\n"Bu işlə bağlı bir neçə treninq keçirmişik. "Uğurlu seçki kampaniyasını necə təşkil etməli?" adlı treninqi buna misal göstərmək olar. Treninqlər zamanı beynəlxalq təcrübədən istifadə olunub. Yerli təcrübə nəzərə alınıb. Düşünürəm ki, belədə mənim köməyim daha çox dəyər, nəinki hansısa bir dairədə mandat uğrunda mübarizə aparmaq", - Namazov deyib.


YAP-da “Vətən Müharibəsi: Prezident-Xalq-Ordu birliyinin möhtəşəm rəmzi” adlı tədbir keçirilir Xalq.biz\nTagged: adlı, Birliyinin, keçirilir, möhtəşəm, müharibəsi, PrezidentXalqOrdu, rəmzi, tədbir, Vətən, YAPda\n“Müasir dövrdə hər bir ölkəni güclü edən əsas faktorlardan biri milli həmrəylikdir”.\n“Report”un xəbərinə görə, bunu Yeni Azərbaycan Partiyası (YAP) sədrinin müavini – Mərkəzi Aparatın rəhbəri Tahir Budaqov partiyanın mərkəzi qərargahında keçirilən “Vətən Müharibəsi: Prezident-Xalq-Ordu birliyinin möhtəşəm rəmzi” adlı “dəyirmi masa”da çıxışı zamanı deyib.\nO bildirib ki, Prezident İlham Əliyevin rəhbərliyi ilə Azərbaycan dünya ölkələri sırasında layiqli yer turur: “44 günlük Vətən müharibəsindəki qələbədə də milli həmrəylik faktorunun xüsusi yeri var. Müharibə dövründə ölkəmizdə fəaliyyət gösərən siyasi partiyaların əksəriyyəti Ali Baş Komandanın siyasətinə qətiyyətli dəstək göstərdilər. Prezident-xalq-ordu birliyinin nəticələri təkcə Azərbaycanın ərazi bütövlüyünün bərpası deyil, yeni reallıqların yaranmasına səbəb olub”.\nPrevious Post: Xalq artisti toyuna 1 gün qalmış evdən qaçıbmış\nNext Post: Tbilisidə 11 narkotik alverçisi saxlanılıb


Ali Məhkəmənin Cinayət kollegiyasının sədri bölgələrdə vətəndaşları qəbul edib - AZƏRTAC – Azərbaycan Dövlət İnformasiya Agentliyi\nAli Məhkəmənin mətbuat xidmətindən AZƏRTAC-a bildiriblər ki, bölgələrdə vətəndaşların qəbulu cədvəlinə uyğun olaraq, dekabrın 6-da Ali Məhkəmənin Cinayət kollegiyasının sədri Şahin Yusifov Yardımlı Rayon Məhkəməsinin inzibati binasında vətəndaşların qəbulunu keçirib.\nQəbuldan əvvəl ümummilli lider Heydər Əliyevin Yardımlı şəhərindəki abidəsi ziyarət olunaraq önünə gül dəstələri qoyulub, əziz xatirəsi dərin ehtiramla anılıb.\nQəbulda hər bir vətəndaş diqqətlə dinlənilib, müraciətlərdə qaldırılan məsələlərin bir qismi yerindəcə həllini tapıb. Bəzi müraciətlər üzrə isə Ali Məhkəmənin aparatının qəbulda iştirak edən aidiyyəti məsul işçilərinə müvafiq tapşırıqlar verilib. Müraciətlərin əksəriyyəti məhkəmələrin fəaliyyəti ilə bağlı olub.\nAZERTAG.AZ :Ali Məhkəmənin Cinayət kollegiyasının sədri bölgələrdə vətəndaşları qəbul edib\nAli Məhkəmənin İnzibati-İqtisadi kollegiyasının sədri Hacıqabulda vətəndaşları qəbul edəcək\nBaş prokuror Sumqayıt və Qubadlı sakinlərinin qəbulunu keçirəcək\nAli Məhkəmənin Cinayət kollegiyasının sədri Yardımlıda vətəndaşları qəbul edəcək\nBölgələrdə 25 fərdi yaşayış evi müharibə əlilləri və şəhid ailələrinin istifadəsinə verilib


Zəfər muzeyinin ilk eksponatları - » Yenixeber.org - Oxu xəbərin olsun\nVətən müharibəsi memorial kompleksi və Zəfər muzeyi fondunun ilk eksponatları təqdim olunub.\nYenixeber.org: Bu barədə Mədəniyyət Nazirliyi məlumat yayıb.\nBildirilib ki, memorial kompleksin və fondun təşkili üçün lazımi materialların toplanılmasına başlanılıb:\n“Qeyd edək ki, vətəndaşlarımız müvafiq materialların təhvil verilməsində fəal iştirak edirlər. Həmçinin bu istiqamətdə müxtəlif dövlət qurumları – Daxili İşlər Nazirliyinin Daxili Qoşunları, Azərbaycan Respublikasının Minatəmizləmə Agentliyi, Dövlət Sərhəd Xidməti, Müdafiə Sənayesi Nazirliyi öz töhfələrini verir.\n“Gazelli Art House” qalereyası da muzeyin fondu üçün materiallar təqdim edib. Təhvil verilən materiallar Zəfər muzeyi fondunun ilk eksponatlarıdır.\nTəqdim edilən materiallar arasında Vətən müharibəsi zamanı Ermənistan silahlı qüvvələri tərəfindən Azərbaycanın dinc əhalisinə qarşı istifadə edilən müxtəlif növ silahlar və mərmilərin qalıqları, işğalçı ordu ilə qəhrəmancasına mübarizə aparan hərbçilərimizin şəxsi əşyaları da var.\nBu əşyaların hər biri tarixi əhəmiyyət kəsb edir, çünki onlar möhtəşəm qələbəmizin “şahidi”dir.\nMədəniyyət Nazirliyi tərəfindən Vətən müharibəsi memorial kompleksi və Zəfər muzeyi fondunun yaradılması üçün lazımi materialların toplanılması istiqamətində işlər davam etdirilir”.\nVətən müharibəsi memorial kompleksi və Zəfər Muzeyinin əsas missiyası açıqlanıb